               IL-KUMMISSJONI EWROPEA
            Brussell, 10.7.2019
            COM(2019) 284 final
            2019/0138(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li trid tittieħed f’isem l-Unjoni Ewropea fil-Kummissjoni tas-Sajd għall-Atlantiku Ċentrali tal-Punent

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna Deċiżjoni li tistabbilixxi l-pożizzjoni li trid tittieħed f’isem l-Unjoni fil-laqgħat tal-Partijiet tal-Kummissjoni tas-Sajd għall-Atlantiku Ċentrali tal-Punent (il-WECAFC) li se jsiru bejn l-2019 u l-2023 b’rabta mal-adozzjoni ta’ riżoluzzjonijiet u ta’ rakkomandazzjonijiet mhux vinkolanti marbutin mal-konservazzjoni u mal-ġestjoni tar-riżorsi ħajjin tal-baħar.

               2.Kuntest tal-proposta

               2.1.Ir-Riżoluzzjoni tal-FAO li tistabbilixxi l-Kummissjoni tas-Sajd għall-Atlantiku Ċentrali tal-Punent

               Il-WECAFC ġiet stabbilita fl-1973 bir-Riżoluzzjoni 4/61 tal-Kunsill tal-Organizzazzjoni tal-Ikel u l-Agrikoltura tan-Nazzjonijiet Uniti (l-FAO) skont l-Artikolu VI(1) tal-Kostituzzjoni tal-FAO. Il-WECAFC għandha l-għan li tippromwovi l-konservazzjoni, il-ġestjoni u l-iżvilupp effettivi tar-riżorsi ħajjin tal-baħar fiż-żona ta’ kompetenza tagħha skont il-Kodiċi ta’ Kondotta tal-FAO għal Sajd Responsabbli u li tindirizza l-problemi komuni li l-membri tagħha jħabbtu wiċċhom magħhom fil-ġestjoni u fl-iżvilupp tas-sajd.

               L-Unjoni Ewropea hija membru tal-WECAFC
                  1
               , u Franza, in-Netherlands, Spanja u r-Renju Unit ukoll huma membri tagħha.

               2.2.Il-Kummissjoni tas-Sajd għall-Atlantiku Ċentrali tal-Punent

               Il-WECAFC hija korp reġjonali konsultattiv u tekniku tas-sajd stabbilit skont l-Artikolu VI(1) tal-Kostituzzjoni tal-FAO. Il-ġestjoni u l-finanzjament tas-Segretarjat tal-WECAFC huma f’idejn l-FAO. Fost il-funzjonijiet ewlenin tal-WECAFC insibu l-promozzjoni, il-koordinazzjoni u l-iffaċilitar tal-governanza u tal-attivitajiet marbutin mal-konservazzjoni u mal-ġestjoni tar-riżorsi ħajjin tal-baħar fiż-żona ta’ kompetenza tagħha. Il-WECAFC tista’ tagħti pariri wkoll lill-membri tagħha u lill-organizzazzjonijiet kompetenti tas-sajd dwar il-ġestjoni, il-monitoraġġ, il-kontroll u s-sorveljanza tas-sajd. Meta dan ikun xieraq, hija tista’ tgħin ukoll lill-membri tagħha jimplimentaw l-istrumenti internazzjonali rilevanti tas-sajd u, fuq talba tagħhom, tgħinhom fil-konservazzjoni, fil-ġestjoni u fl-iżvilupp tal-istokkijiet transfruntieri u transżonali li jkunu jinsabu fil-ġuriżdizzjoni nazzjonali rispettiva tagħhom
                  2
               .

               Bħala membru f’din il-Kummissjoni, l-Unjoni għandha d-dritt tieħu sehem u tivvota fil-laqgħat tagħha. Il-WECAFC tipprova tieħu d-deċiżjonijiet tagħha b’kunsens. Meta ma jintlaħaqx kunsens, id-deċiżjonijiet jittieħdu b’maġġoranza tal-voti mitfugħa, ħlief meta jkun previst mod ieħor fir-regoli ta’ proċedura tagħha.

               2.3.Id-deċiżjonijiet li tadotta l-Kummissjoni tas-Sajd għall-Atlantiku Ċentrali tal-Punent

               Skont l-Artikolu 6(h) tal-istatuti riveduti tagħha, il-WECAFC tagħti pariri lill-gvernijiet tal-membri tagħha u lill-organizzazzjonijiet kompetenti tas-sajd dwar il-miżuri ta’ ġestjoni (minn hawn ’il quddiem imsejħin “rakkomandazzjonijiet” u “riżoluzzjonijiet”). Minħabba l-istatus konsultattiv tagħha, id-deċiżjonijiet tal-WECAFC ma jorbtux lill-membri tagħha.

               3.Il-pożizzjoni li trid tittieħed f’isem l-Unjoni

               B’konsistenza mal-proċeduri li japplikaw għall-organizzazzjonijiet reġjonali tal-ġestjoni tas-sajd (l-RFMOs), il-pożizzjoni li trid tiġi adottata f’isem l-Unjoni waqt il-laqgħat annwali ta’ korpi reġjonali tas-sajd bħall-WECAFC għandha tiġi stabbilita billi jintuża approċċ b’żewġ saffi. Deċiżjoni tal-Kunsill tistabbilixxi l-prinċipji ta’ gwida u l-orjentazzjonijiet tal-pożizzjoni tal-Unjoni fuq bażi pluriennali, u wara din tiġi aġġustata qabel kull laqgħa annwali b’dokumenti informali tal-Kummissjoni li jridu jiġu diskussi fil-grupp ta’ ħidma tal-Kunsill.

               Din il-proposta għal Deċiżjoni:

               fiha prinċipji u orjentazzjonijiet ġenerali, iżda tqis ukoll, kemm jista’ jkun, il-karatteristiċi speċifiċi tal-WECAFC;

               ·tistabbilixxi l-proċess standard biex tiġi stabbilita l-pożizzjoni tal-Unjoni minn sena għall-oħra, kif talbu l-Istati Membri;

               ·tinkludi l-prinċipji u l-orjentazzjonijiet tal-politika komuni l-ġdida tas-sajd stabbiliti fir-Regolament (UE) Nru 1380/2013 tal-Parlament Ewropew u tal-Kunsill
                  3
               , u tqis ukoll l-objettivi stabbiliti fil-Komunikazzjoni tal-Kummissjoni dwar id-dimensjoni esterna tal-politika komuni tas-sajd
                  4
               ;

               ·tqis il-Komunikazzjoni Konġunta tar-Rappreżentant Għoli tal-Unjoni għall-Affarijiet Barranin u l-Politika ta’ Sigurtà u tal-Kummissjoni msejħa “Il-governanza internazzjonali tal-oċeani: aġenda għall-futur tal-oċeani tagħna”
                  5
                u l-Konklużjonijiet tal-Kunsill dwarha
                  6
               ; u

               ·tqis il-Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni msejħa “Strateġija Ewropea għall-Plastiks f’Ekonomija Ċirkolari”
                  7
               .

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (minn hawn ’il quddiem imsejjaħ “it-Trattat”) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim”.

               Il-kunċett ta’ “atti li jkollhom effetti legali” jinkludi l-atti li jkollhom effetti legali bis-saħħa tar-regoli tad-dritt internazzjonali li jirregolaw is-sede kkonċernata. Huwa jinkludi wkoll l-istrumenti li ma jkollhomx effett vinkolanti skont id-dritt internazzjonali iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”
                  8
               .

               4.1.2.Applikazzjoni għal dan il-każ

               Il-WECAFC hija korp reġjonali tekniku tas-sajd stabbilit bir-Riżoluzzjoni 4/61 tal-1973 tal-FAO skont l-Artikolu VI(1) tal-Kostituzzjoni tal-FAO. Filwaqt li d-deċiżjonijiet tal-WECAFC (minn hawn ’il quddiem imsejħin “rakkomandazzjonijiet” u “riżoluzzjonijiet”) ma jorbtux lill-membri tagħha, l-atti li l-WECAFC tintalab tadotta huma atti li jistgħu jinfluwenzaw b’mod deċiżiv il-kontenut tal-leġiżlazzjoni adottata mil-leġiżlatur tal-Unjoni.

               L-att previst la jissupplimenta u lanqas jemenda l-qafas istituzzjonali tal-ftehim.

               Għalhekk, il-bażi ġuridika proċedurali għad-deċiżjoni proposta hija l-Artikolu 218(9) tat-Trattat.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva għal deċiżjoni skont l-Artikolu 218(9) tat-Trattat tiddependi b’mod ewlieni fuq l-objettiv u l-kontenut tal-att previst li dwaru tkun qed tittieħed pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawk l-għanijiet jew minn dawk il-komponenti jkun jista’ jiġi identifikat bħala dak ewlieni, filwaqt li l-ieħor ikun biss wieħed inċidentali, id-deċiżjoni skont l-Artikolu 218(9) tat-Trattat trid tissejjes fuq bażi ġuridika sostantiva waħda, li tkun dik mitluba mill-għan jew mill-komponent ewlieni.

               4.2.2.Applikazzjoni għal dan il-każ

               L-objettiv ewlieni u l-kontenut tal-att previst għandhom x’jaqsmu mas-sajd. Ir-Regolament (UE) Nru 1380/2013 jifforma l-bażi ġuridika li tistabbilixxi l-prinċipji li jridu jiddaħħlu f’din il-pożizzjoni.

               Għalhekk, il-bażi ġuridika sostantiva għad-deċiżjoni proposta hija l-Artikolu 43(2) tat-Trattat.

               4.3.Konklużjoni

               Għalhekk, il-bażi ġuridika tad-deċiżjoni proposta għandha tkun l-Artikolu 43(2) tat-Trattat, flimkien mal-Artikolu 218(9) tiegħu.

               2019/0138 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li trid tittieħed f’isem l-Unjoni Ewropea fil-Kummissjoni tas-Sajd għall-Atlantiku Ċentrali tal-Punent

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea (minn hawn ’il quddiem imsejjaħ “it-Trattat”), u b’mod partikulari l-Artikolu 43(2), flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)L-Unjoni Ewropea hija membru tal-Kummissjoni tas-Sajd għall-Atlantiku Ċentrali tal-Punent (il-WECAFC), li hija kummissjoni reġjonali tas-sajd tal-Organizzazzjoni tal-Ikel u l-Agrikoltura tan-Nazzjonijiet Uniti (l-FAO) stabbilita skont l-Artikolu VI(1) tal-Kostituzzjoni tal-FAO.

               (2)L-Unjoni Ewropea hija membru tal-FAO
                  9
               .

               (3)Skont l-Artikolu 6(h) tal-istatuti riveduti tagħha, il-WECAFC tista’ tadotta rakkomandazzjonijiet u riżoluzzjonijiet. Minħabba l-istatus konsultattiv tagħha, id-deċiżjonijiet tal-WECAFC ma jorbtux lill-membri tagħha.

               (4)Waqt is-sessjonijiet tal-Kummissjoni tagħha, il-WECAFC trid tadotta rakkomandazzjonijiet u riżoluzzjonijiet dwar il-konservazzjoni u l-ġestjoni tar-riżorsi ħajjin tal-baħar.

               (5)Huwa xieraq li tiġi stabbilita l-pożizzjoni li trid tittieħed f’isem l-Unjoni bejn l-2019 u l-2023 fil-WECAFC, minħabba li l-WECAFC tintalab tadotta atti mhux vinkolanti li jistgħu jinfluwenzaw b’mod deċiżiv il-kontenut tal-leġiżlazzjoni adottata mil-leġiżlatur tal-Unjoni. Ħafna mid-Deċiżjonijiet tal-Kunsill li jistabbilixxu l-pożizzjoni tal-Unjoni f’RFMOs li l-Unjoni hija Parti Kontraenti tagħhom iridu jiġu riveduti qabel il-laqgħa annwali tal-2024 ta’ dawk l-RFMOs. Għalhekk, sabiex ikun hemm iktar koerenza bejn il-pożizzjonijiet tal-Unjoni fl-RFMOs kollha u fil-korpi reġjonali kollha tas-sajd, u sabiex ikun armonizzat il-proċess ta’ reviżjoni, jenħtieġ li din id-Deċiżjoni tal-Kunsill tiġi riveduta l-iktar tard qabel il-laqgħa annwali tal-WECAFC tal-2024.

               (6)Skont il-Komunikazzjoni Konġunta tar-Rappreżentant Għoli tal-Unjoni għall-Affarijiet Barranin u l-Politika ta’ Sigurtà u tal-Kummissjoni msejħa “Il-governanza internazzjonali tal-oċeani: aġenda għall-futur tal-oċeani tagħna”
                  10
                u l-Konklużjonijiet tal-Kunsill dwarha
                  11
               , il-promozzjoni ta’ miżuri li jappoġġaw u jtejbu l-effettività tal-organizzazzjonijiet reġjonali tal-ġestjoni tas-sajd u, meta dan ikun rilevanti, li jtejbu l-governanza tagħhom u jsaħħu l-kooperazzjoni f’żoni ewlenin tal-oċeani biex jimtlew il-lakuni fil-governanza reġjonali, hija fundamentali għall-azzjoni tal-Unjoni f’dawn il-fora.

               (7)Hekk kif intqal fil-Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni msejħa “Strateġija Ewropea għall-Plastiks f’Ekonomija Ċirkolari”
                  12
               , jenħtieġ li jittieħdu miżuri speċifiċi biex jitnaqqas il-plastik u t-tniġġis tal-baħar, kif ukoll biex jitnaqqas l-irkaptu tas-sajd li jintilef jew li jiġi abbandunat fil-baħar.

               (8)Minħabba li r-riżorsi tas-sajd fiż-żona tal-WECAFC qegħdin jevolvu, u minħabba li jeħtieġ li l-pożizzjoni tal-Unjoni tkun tqis l-iżviluppi l-ġodda, fosthom it-tagħrif xjentifiku l-ġdid jew tagħrif rilevanti ieħor li jiġi ppreżentat qabel il-laqgħat tal-WECAFC jew matulhom, jenħtieġ li jiġu stabbiliti proċeduri biex il-pożizzjoni tal-Unjoni tiġi speċifikata minn sena għall-oħra bejn l-2019 u l-2023 li jkunu skont il-prinċipju tal-kooperazzjoni leali fost l-istituzzjonijiet tal-Unjoni minqux fl-Artikolu 13(2) tat-Trattat dwar l-Unjoni Ewropea,

               ADOTTA DIN ID-DEĊIŻJONI:

               Artikolu 1

               Il-pożizzjoni li trid tittieħed f’isem l-Unjoni fis-sessjonijiet tal-Kummissjoni tas-Sajd għall-Atlantiku Ċentrali tal-Punent (il-WECAFC) hija mogħtija fl-Anness I.

               Artikolu 2

               L-ispeċifikazzjoni minn sena għall-oħra tal-pożizzjoni tal-Unjoni li trid tittieħed fis-sessjonijiet tal-WECAFC għandha ssir skont l-Anness II.

               Artikolu 3

               Fuq proposta tal-Kummissjoni, il-Kunsill għandu jivvaluta u, meta jkun xieraq, jirrevedi l-pożizzjoni tal-Unjoni stabbilita fl-Anness I, l-iktar tard qabel kwalunkwe sessjoni tal-WECAFC li jista’ jkun hemm fl-2024.

               Artikolu 4

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        Id-Deċiżjoni tal-Kunsill tal-25 ta’ Novembru 1991 dwar l-adeżjoni tal-Komunità Ekonomika Ewropea mal-Organizzazzjoni tal-Ikel u l-Agrikoltura tan-Nazzjonijiet Uniti (l-FAO).

                     (2)

                        Ir-Riżoluzzjoni 1/131 tal-2006 tal-FAO li temenda l-istatuti tal-WECAFC u li tirrevedi r-Riżoluzzjonijiet 4/61 u 3/74 tal-1973 u tal-1978 rispettivament tal-FAO.

                     (3)

                        Ir-Regolament (UE) Nru 1380/2013 tal-Parlament Ewropew u tal-Kunsill tal-11 ta’ Diċembru 2013 dwar il-Politika Komuni tas-Sajd, li jemenda r-Regolamenti tal-Kunsill (KE) Nru 1954/2003 u (KE) Nru 1224/2009 u li jħassar ir-Regolamenti tal-Kunsill (KE) Nru 2371/2002 u (KE) Nru 639/2004 u d-Deċiżjoni tal-Kunsill 2004/585/KE (ĠU L 354, 28.12.2013, p. 22).

                     (4)

                        KUMM(2011) 424 finali, 13.7.2011.

                     (5)

                        JOIN(2016) 49 final, 10.11.2016.

                     (6)

                        7348/1/17 REV 1, 24.3.2017.

                     (7)

                        COM(2018) 28 final, 16.1.2018.

                     (8)

                        Il-paragrafi 61 sa 64 tas-Sentenza tal-Qorti tal-Ġustizzja tas-7 ta’ Ottubru 2014 fil-Kawża C-399/12, Il-Ġermanja vs Il-Kunsill (ECLI:EU:C:2014:2258).

                     (9)

                        Id-Deċiżjoni tal-Kunsill tal-25 ta’ Novembru 1991 dwar l-adeżjoni tal-Komunità Ekonomika Ewropea mal-Organizzazzjoni tal-Ikel u l-Agrikoltura tan-Nazzjonijiet Uniti (l-FAO).

                     (10)

                        JOIN(2016) 49 final, 10.11.2016.

                     (11)

                        7348/1/17 REV 1, 24.3.2017.

                     (12)

                        COM(2018) 28 final, 16.1.2018.

    ---documentbreak---

               IL-KUMMISSJONI EWROPEA
            Brussell, 10.7.2019
            COM(2019) 284 final
            ANNESSI
            tal-proposta għal
            DEĊIŻJONI TAL-KUNSILL
            dwar il-pożizzjoni li trid tittieħed f’isem l-Unjoni Ewropea fil-Kummissjoni tas-Sajd għall-Atlantiku Ċentrali tal-Punent

               ANNESS I

               Il-pożizzjoni li trid tittieħed f’isem l-Unjoni fil-Kummissjoni tas-Sajd għall-Atlantiku Ċentrali tal-Punent (il-WECAFC)

               1.PRINĊIPJI

               Fil-kuntest tal-WECAFC, l-Unjoni:

               (a) għandha taġixxi skont l-objettivi u l-prinċipji li l-Unjoni tipprova tilħaq permezz tal-politika komuni tas-sajd (il-PKS), b’mod partikulari permezz tal-approċċ prekawzjonarju u tal-miri marbutin mar-rendiment massimu sostenibbli kif stabbilit fl-Artikolu 2(2) tar-Regolament (UE) Nru 1380/2013, biex tippromwovi l-implimentazzjoni ta’ approċċ ibbażat fuq l-ekosistema għall-ġestjoni tas-sajd, biex tevita u tnaqqas kemm jista’ jkun il-qabdiet mhux mixtieqa u bil-mod il-mod telimina l-qbid skartat, u biex tnaqqas kemm jista’ jkun l-impatt tal-attivitajiet tas-sajd fuq l-ekosistemi tal-baħar u fuq il-ħabitats tagħhom kif ukoll biex tipprovdi standard ġust tal-għajxien għal dawk li jiddependu fuq l-attivitajiet tas-sajd u biex tqis l-interessi tal-konsumaturi billi tippromwovi sajd kompetittiv u vijabbli mil-lat ekonomiku fil-livell tal-Unjoni;

               (b) għandha taħdem biex tinvolvi b’mod xieraq lill-partijiet ikkonċernati fil-fażi ta’ tħejjija tar-riżoluzzjonijiet u tar-rakkomandazzjonijiet tal-WECAFC li jiġu adottati fi ħdanha skont l-istatuti riveduti tagħha;

               (c) għandha tiżgura li r-riżoluzzjonijiet u r-rakkomandazzjonijiet adottati fil-WECAFC ikunu konsistenti mal-liġi internazzjonali, u b’mod partikulari mad-dispożizzjonijiet tal-Konvenzjoni tan-Nazzjonijiet Uniti tal-1982 dwar il-Liġi tal-Baħar, tal-Ftehim tal-1995 tan-Nazzjonijiet Uniti dwar il-konservazzjoni u l-amministrazzjoni ta’ ħażniet ta’ ħut li jpassi f’żona limitata (straddling) u ħażniet ta’ ħut li jpassi ħafna (highly migratory), tal-Ftehim tal-1993 biex jippromwovi l-osservanza tal-miżuri internazzjonali ta’ konservazzjoni u ta’ ġestjoni minn bastimenti tas-sajd f’ibħra internazzjonali, tal-Kodiċi ta’ Kondotta tal-1995 għal Sajd Responsabbli, u tal-Ftehim tal-2009 tal-Organizzazzjoni tal-Ikel u l-Agrikoltura tan-Nazzjonijiet Uniti dwar miżuri tal-Istat tal-port;

               (d)għandha tippromwovi pożizzjonijiet li jkunu konsistenti mal-aħjar prattiki tal-organizzazzjonijiet reġjonali tal-ġestjoni tas-sajd (l-RFMOs) u tal-korpi reġjonali tas-sajd fl-istess żona u tiżgura li jiġu promossi l-koordinazzjoni bejn l-RFMOs u organizzazzjonijiet rilevanti bħall-organizzazzjonijiet sottoreġjonali tas-sajd u l-konvenzjonijiet reġjonali dwar l-ibħra, u l-kooperazzjoni mal-organizzazzjonijiet dinjin fl-ambitu tal-mandat tagħhom, skont il-każ, meta dan ikun xieraq, fosthom il-mekkaniżmi ta’ kooperazzjoni fost l-RFMOs mhux tat-tonn bħall-hekk imsejjaħ “il-proċess ta’ Kobe” għall-RFMOs tat-tonn;

               (e) għandha tfittex il-konsistenza u s-sinerġija mal-politika li l-Unjoni qed issegwi bħala parti mir-relazzjonijiet bilaterali tas-sajd tagħha ma’ pajjiżi terzi, u tiżgura l-koerenza mal-politiki l-oħrajn tagħha, b’mod partikulari fl-oqsma tar-relazzjonijiet esterni, tal-impjiegi, tal-ambjent, tal-kummerċ, tal-iżvilupp, tar-riċerka u tal-innovazzjoni;

               (f)għandha tiżgura li jitħarsu l-impenji internazzjonali tal-Unjoni;

               (g) għandha taġixxi skont il-Konklużjonijiet tal-Kunsill tad-19 ta’ Marzu 2012 dwar il-Komunikazzjoni tal-Kummissjoni dwar id-Dimensjoni Esterna tal-Politika Komuni tas-Sajd
                  1
               ;

               (h) għandha timmira li toħloq kundizzjonijiet ekwi għall-flotta tal-Unjoni fiż-żona li taqa’ taħt il-kompetenza tal-WECAFC abbażi tal-istess prinċipji u tal-istess standards li japplikaw skont il-liġi tal-Unjoni, u li tippromwovi l-implimentazzjoni uniformi ta’ dawk il-prinċipji u ta’ dawk l-istandards;

               (i) għandha taġixxi skont il-Komunikazzjoni Konġunta tar-Rappreżentant Għoli tal-Unjoni għall-Affarijiet Barranin u l-Politika ta’ Sigurtà u tal-Kummissjoni msejħa “Il-governanza internazzjonali tal-oċeani: aġenda għall-futur tal-oċeani tagħna”
                  2
                u skont il-Konklużjonijiet tal-Kunsill dwar dik il-Komunikazzjoni Konġunta
                  3
               , u tippromwovi miżuri li jappoġġaw u jtejbu l-effettività tal-WECAFC u, meta dan ikun rilevanti, li jtejbu l-governanza u l-prestazzjoni tagħha, b’mod partikulari billi tappoġġa r-riforma tal-WECAFC sabiex din issir RFMO żviluppata għalkollox, biex b’hekk tikkontribwixxi għall-ġestjoni sostenibbli tal-oċeani fil-lati kollha tagħha.

               2.ORJENTAZZJONIJIET

               Meta dan ikun xieraq, l-Unjoni għandha tagħmel ħilitha biex tappoġġa l-adozzjoni tal-azzjonijiet li ġejjin min-naħa tal-WECAFC:

               (a) ta’ riżoluzzjonijiet u ta’ rakkomandazzjonijiet għall-konservazzjoni u għall-ġestjoni tar-riżorsi ħajjin tal-baħar fiż-żona li taqa’ taħt il-kompetenza ta’ din il-Kummissjoni abbażi tal-aqwa parir xjentifiku disponibbli;

               (b) ta’ riżoluzzjonijiet u ta’ rakkomandazzjonijiet dwar l-attivitajiet ta’ monitoraġġ, ta’ kontroll u ta’ sorveljanza fiż-żona li taqa’ taħt il-kompetenza ta’ din il-Kummissjoni, fosthom riżoluzzjonijiet u rakkomandazzjonijiet biex jipprevjenu, jiskoraġġixxu u jeliminaw is-sajd illegali, mhux irrappurtat u mhux irregolat (is-sajd IUU);

               (c) ta’ riżoluzzjonijiet u ta’ rakkomandazzjonijiet biex jitnaqqas kemm jista’ jkun l-impatt negattiv tal-attivitajiet tas-sajd u tal-akkwakultura fuq il-bijodiversità tal-baħar u fuq l-ekosistemi tal-baħar u fuq il-ħabitats tagħhom, fosthom ta’ miżuri biex jitnaqqas it-tniġġis tal-baħar u miżuri biex jiġi evitat ir-rimi tal-plastik fil-baħar u biex jitnaqqas l-impatt tal-plastik li jinsab fil-baħar fuq il-bijodiversità tal-baħar u fuq l-ekosistemi tal-baħar, ta’ miżuri ta’ protezzjoni għall-ekosistemi vulnerabbli tal-baħar li jinsabu fiż-żona li taqa’ taħt il-kompetenza ta’ din il-Kummissjoni skont il-Linji Gwida Internazzjonali tal-FAO għall-Ġestjoni tas-Sajd fil-Fond fl-Ibħra Internazzjonali, u ta’ miżuri biex jiġu evitati u jitnaqqsu kemm jista’ jkun il-qabdiet mhux mixtieqa, fosthom b’mod partikulari l-ispeċijiet vulnerabbli tal-baħar, u biex bil-mod il-mod jiġi eliminat il-qbid skartat;

               (d)ta’ riżoluzzjonijiet u ta’ rakkomandazzjonijiet biex jitnaqqas l-impatt tal-irkaptu tas-sajd abbandunat, mitluf jew skartat mod ieħor (l-ALDFG) fl-oċean u biex jiġu ffaċilitati l-identifikazzjoni u l-irkupru tat-tali rkaptu;

               (e)ta’ riżoluzzjonijiet u ta’ rakkomandazzjonijiet li għandhom l-għan li jipprojbixxu s-sajd li jsir biss biex jinġabru l-pinen tal-klieb il-baħar u li jeżiġu li l-klieb il-baħar kollha jinħattu l-art bil-pinen kollha mwaħħlin b’mod naturali magħhom;

               (f)ta’ approċċi komuni ma’ korpi reġjonali tas-sajd oħrajn u ma’ RFMOs oħrajn, meta dan ikun xieraq, b’mod partikulari ma’ dawk involuti fil-ġestjoni tas-sajd fl-istess żona;

               (g)ta’ rakkomandazzjonijiet li jħeġġu l-implimentazzjoni tal-Konvenzjoni tal-Organizzazzjoni Internazzjonali tax-Xogħol (l-ILO) dwar ix-xogħol fil-qasam tas-sajd, meta dan ikun xieraq u safejn jippermettu d-dokumenti kostitwenti rilevanti;

               (h) ta’ riżoluzzjonijiet u ta’ rakkomandazzjonijiet tekniċi oħrajn abbażi tal-pariri tal-korpi sussidjarji u tal-gruppi ta’ ħidma tal-WECAFC.

               ANNESS II

               L-ispeċifikazzjoni minn sena għall-oħra tal-pożizzjoni tal-Unjoni li trid tittieħed
               fis-sessjonijiet tal-Kummissjoni tas-Sajd għall-Atlantiku Ċentrali tal-Punent

               Meta l-WECAFC tintalab tadotta deċiżjonijiet li jistgħu jinfluwenzaw b’mod deċiżiv il-kontenut tal-leġiżlazzjoni adottata mil-leġiżlatur tal-Unjoni, qabel kull sessjoni tagħha għandhom jittieħdu l-passi meħtieġa sabiex il-pożizzjoni li tiġi espressa f’isem l-Unjoni tkun tqis l-aħħar tagħrif xjentifiku u t-tagħrif rilevanti l-ieħor li jkun intbagħat lill-Kummissjoni, skont il-prinċipji u l-orjentazzjonijiet stabbiliti fl-Anness I.

               Għal dan il-għan, u abbażi ta’ dak it-tagħrif, il-Kummissjoni għandha tibgħat lill-Kunsill, jew lill-korpi preparatorji tiegħu, biżżejjed żmien qabel kull sessjoni tal-WECAFC, dokument bil-miktub li jkun jistabbilixxi d-dettalji tal-ispeċifikazzjoni proposta tal-pożizzjoni tal-Unjoni għad-diskussjoni u l-approvazzjoni tad-dettalji tal-pożizzjoni li trid tiġi espressa f’isem l-Unjoni.

               Jekk, waqt sessjoni tal-WECAFC, ma jkunx jista’ jintlaħaq qbil, anke fuq il-post, il-kwistjoni għandha tintbagħat lill-Kunsill jew lill-korpi preparatorji tiegħu, sabiex il-pożizzjoni tal-Unjoni tkun tqis elementi ġodda.

                     (1)

                        7087/12 REV 1 ADD 1 COR 1.

                     (2)

                        JOIN(2016) 49 final, 10.11.2016.

                     (3)

                        7348/1/17 REV 1, 24.3.2017.


               IL-KUMMISSJONI EWROPEA
            Brussell, 10.7.2019
            COM(2019) 327 final
            Proposta għal
            DEĊIŻJONI TAL-KUNSILL
            dwar il-pożizzjoni li trid tittieħed f’isem l-Unjoni Ewropea fil-Kumitat tas-Sajd għall-Atlantiku Ċentrali tal-Lvant
            (Test b’rilevanza għaż-ŻEE)

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna Deċiżjoni li tistabbilixxi l-pożizzjoni li trid tittieħed f’isem l-Unjoni fis-sessjonijiet tal-Kumitat tas-Sajd għall-Atlantiku Ċentrali tal-Lvant (is-CECAF) li se jsiru bejn l-2019 u l-2023 b’rabta mal-adozzjoni prevista tal-osservazzjonijiet u tal-miżuri mhux vinkolanti marbutin mal-ġestjoni tar-riżorsi ħajjin tal-baħar.

               2.Kuntest tal-proposta

               2.1.L-Organizzazzjoni tal-Ikel u l-Agrikoltura tan-Nazzjonijiet Uniti

               Il-Kumitat tas-Sajd għall-Atlantiku Ċentrali tal-Lvant (is-CECAF) ġie stabbilit bir-Riżoluzzjoni 1/48 tal-Kunsill tal-Organizzazzjoni tal-Ikel u l-Agrikoltura tan-Nazzjonijiet Uniti (l-FAO) skont l-Artikolu VI(2) tal-Kostituzzjoni tal-FAO. Id-Direttur Ġenerali tal-FAO ippromulga l-istatuti tas-CECAF fid-19 ta’ Settembru 1967 u fl-2003 dawn ġew emendati għall-aħħar darba, b’mod partikulari f’dak li għandu x’jaqsam mal-għan tas-CECAF u mal-funzjonijiet u mar-responsabbiltajiet tiegħu.

               L-għan tas-CECAF huwa li jippromwovi l-użu sostenibbli tar-riżorsi ħajjin tal-baħar fiż-żona ta’ kompetenza tiegħu billi jkun hemm ġestjoni u żvilupp xierqa tas-sajd u tal-ħidmiet tas-sajd. Il-Kumitat ikopri r-riżorsi ħajjin tal-baħar kollha li jinsabu fiż-żona ta’ kompetenza tiegħu, li testendi mill-Kap Spartel sa ħalq ix-Xmara Kongo.

               L-Unjoni Ewropea hija membru tas-CECAF
                  1
               , u Franza, il-Greċja, l-Italja, in-Netherlands, il-Polonja, ir-Rumanija u Spanja wkoll huma membri tiegħu.

               2.2.Il-Kumitat tas-Sajd għall-Atlantiku Ċentrali tal-Lvant

               Is-CECAF huwa korp reġjonali konsultattiv u tekniku tas-sajd stabbilit skont l-Artikolu VI(2) tal-Kostituzzjoni tal-FAO. Il-ġestjoni u l-finanzjament tas-Segretarjat tas-CECAF huma f’idejn l-FAO. Fost il-funzjonijiet ewlenin tas-CECAF insibu l-promozzjoni, il-koordinazzjoni u l-iffaċilitar tar-riċerka xjentifika, tal-governanza u tal-attivitajiet marbutin mal-konservazzjoni u mal-ġestjoni tar-riżorsi ħajjin tal-baħar li jinsabu fiż-żona ta’ kompetenza tiegħu. Is-CECAF jista’ jagħti pariri wkoll lill-membri tiegħu dwar il-ġestjoni, il-monitoraġġ, il-kontroll u s-sorveljanza tas-sajd. Huwa jaħdem ukoll biex jistabbilixxi l-bażi xjentifika għal miżuri regolatorji li jwasslu għall-konservazzjoni u għall-ġestjoni tar-riżorsi tas-sajd tal-baħar u jagħti pariri lill-gvernijiet tal-membri tiegħu dwar l-adozzjoni ta’ miżuri regolatorji.

               Is-soltu kull sentejn ikun hemm sessjoni tas-CECAF. Bħala membru f’dan il-Kumitat, l-Unjoni għandha d-dritt tieħu sehem u tivvota f’dawn is-sessjonijiet. Id-deċiżjonijiet tas-CECAF jittieħdu b’maġġoranza tal-voti mitfugħa, ħlief meta jkun previst mod ieħor fir-regoli ta’ proċedura tiegħu.

               2.3.Id-deċiżjonijiet li jadotta l-Kumitat tas-Sajd għall-Atlantiku Ċentrali tal-Lvant

               Skont it-termini ta’ referenza tal-istatuti riveduti tiegħu, is-CECAF jagħti pariri lill-gvernijiet tal-membri tiegħu u lill-organizzazzjonijiet reġjonali kompetenti dwar il-miżuri ta’ ġestjoni (minn hawn ’il quddiem imsejħin “il-miżuri”). Minħabba l-istatus konsultattiv tiegħu, id-deċiżjonijiet tas-CECAF ma jorbtux lill-membri tiegħu.

               3.Il-pożizzjoni li trid tittieħed f’isem l-Unjoni

               B’konsistenza mal-proċeduri li japplikaw għall-organizzazzjonijiet reġjonali tal-ġestjoni tas-sajd (l-RFMOs), il-pożizzjoni li trid tiġi adottata f’isem l-Unjoni waqt il-laqgħat annwali ta’ korpi reġjonali tas-sajd bħas-CECAF għandha tiġi stabbilita billi jintuża approċċ b’żewġ saffi. Deċiżjoni tal-Kunsill tistabbilixxi l-prinċipji ta’ gwida u l-orjentazzjonijiet tal-pożizzjoni tal-Unjoni fuq bażi pluriennali, u wara din tiġi aġġustata qabel kull laqgħa annwali b’dokumenti informali tal-Kummissjoni li jridu jiġu diskussi fil-grupp ta’ ħidma tal-Kunsill.

               Din il-proposta għal Deċiżjoni:

               ·fiha prinċipji u orjentazzjonijiet ġenerali, iżda tqis ukoll, kemm jista’ jkun, il-karatteristiċi speċifiċi tas-CECAF;

               ·tistabbilixxi l-proċess standard biex tiġi stabbilita l-pożizzjoni tal-Unjoni minn sena għall-oħra, kif talbu l-Istati Membri;

               ·tinkludi l-prinċipji u l-orjentazzjonijiet tal-politika komuni l-ġdida tas-sajd stabbiliti fir-Regolament (UE) Nru 1380/2013 tal-Parlament Ewropew u tal-Kunsill
                  2
               , u tqis ukoll l-objettivi stabbiliti fil-Komunikazzjoni tal-Kummissjoni dwar id-dimensjoni esterna tal-politika komuni tas-sajd
                  3
               ;

               ·tqis il-Komunikazzjoni Konġunta tar-Rappreżentant Għoli tal-Unjoni għall-Affarijiet Barranin u l-Politika ta’ Sigurtà u tal-Kummissjoni msejħa “Il-governanza internazzjonali tal-oċeani: aġenda għall-futur tal-oċeani tagħna”
                  4
                u l-Konklużjonijiet tal-Kunsill dwarha
                  5
               ; u

               ·tqis il-Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni msejħa “Strateġija Ewropea għall-Plastiks f’Ekonomija Ċirkolari”
                  6
               .

               4. Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (minn hawn ’il quddiem imsejjaħ “it-Trattat”) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim”.

               Il-kunċett ta’ “atti li jkollhom effetti legali” jinkludi l-atti li jkollhom effetti legali bis-saħħa tar-regoli tad-dritt internazzjonali li jirregolaw is-sede kkonċernata. Huwa jinkludi wkoll l-istrumenti li ma jkollhomx effett vinkolanti skont id-dritt internazzjonali iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”
                  7
               .

               4.1.2.Applikazzjoni għal dan il-każ

               Is-CECAF huwa korp reġjonali tekniku tas-sajd stabbilit bir-Riżoluzzjoni 1/48 tal-1967 tal-FAO skont l-Artikolu VI(2) tal-Kostituzzjoni tal-FAO. Filwaqt li d-deċiżjonijiet tas-CECAF (minn hawn ’il quddiem imsejħin “il-miżuri”) ma jorbtux lill-membri tiegħu, l-atti li s-CECAF jintalab jadotta huma atti li jistgħu jinfluwenzaw b’mod deċiżiv il-kontenut tal-leġiżlazzjoni adottata mil-leġiżlatur tal-Unjoni.

               L-att previst la jissupplimenta u lanqas jemenda l-qafas istituzzjonali tal-ftehim.

               Għalhekk, il-bażi ġuridika proċedurali għad-Deċiżjoni proposta hija l-Artikolu 218(9) tat-Trattat.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva għal deċiżjoni skont l-Artikolu 218(9) tat-Trattat tiddependi b’mod ewlieni fuq l-objettiv u l-kontenut tal-att previst li dwaru tkun qed tittieħed pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawk l-għanijiet jew minn dawk il-komponenti jkun jista’ jiġi identifikat bħala dak ewlieni, filwaqt li l-ieħor ikun biss wieħed inċidentali, id-deċiżjoni skont l-Artikolu 218(9) tat-Trattat trid tissejjes fuq bażi ġuridika sostantiva waħda, li tkun dik mitluba mill-għan jew mill-komponent ewlieni.

               4.2.2.Applikazzjoni għal dan il-każ

               L-objettiv ewlieni u l-kontenut tal-att previst għandhom x’jaqsmu mas-sajd. Ir-Regolament (UE) Nru 1380/2013 jifforma l-bażi ġuridika li tistabbilixxi l-prinċipji li jridu jiddaħħlu f’din il-pożizzjoni.

               Għalhekk, il-bażi ġuridika sostantiva għad-deċiżjoni proposta hija l-Artikolu 43(2) tat-Trattat.

               4.3.Konklużjoni

               Għalhekk, il-bażi ġuridika tad-deċiżjoni proposta għandha tkun l-Artikolu 43(2) tat-Trattat, flimkien mal-Artikolu 218(9) tiegħu.

               Proposta għal

               DEĊIŻJONI TAL-KUNSILL

               dwar il-pożizzjoni li trid tittieħed f’isem l-Unjoni Ewropea fil-Kumitat tas-Sajd għall-Atlantiku Ċentrali tal-Lvant

               (Test b’rilevanza għaż-ŻEE)

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea (minn hawn ’il quddiem imsejjaħ “it-Trattat”), u b’mod partikulari l-Artikolu 43(2), flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)L-Unjoni Ewropea hija membru tal-Kumitat tas-Sajd għall-Atlantiku Ċentrali tal-Lvant (is-CECAF), li huwa korp reġjonali tas-sajd tal-Organizzazzjoni tal-Ikel u l-Agrikoltura tan-Nazzjonijiet Uniti (l-FAO) stabbilit skont l-Artikolu VI(2) tal-Kostituzzjoni tal-FAO.

               (2)L-Unjoni Ewropea hija membru tal-FAO
                  8
               .

               (3)Skont it-termini ta’ referenza tal-istatuti riveduti tiegħu, is-CECAF jagħti pariri dwar il-miżuri ta’ ġestjoni (minn hawn ’il quddiem imsejħin “il-miżuri”). Minħabba l-istatus konsultattiv tiegħu, id-deċiżjonijiet tas-CECAF ma jorbtux lill-membri tiegħu.

               (4)Waqt is-sessjonijiet tal-Kumitat tiegħu, is-CECAF irid jagħti pariri dwar il-miżuri marbutin mal-konservazzjoni u mal-ġestjoni tar-riżorsi ħajjin tal-baħar.

               (5)Huwa xieraq li tiġi stabbilita l-pożizzjoni li trid tittieħed f’isem l-Unjoni bejn l-2019 u l-2023 fis-CECAF, minħabba li s-CECAF jintalab jadotta atti mhux vinkolanti li jistgħu jinfluwenzaw b’mod deċiżiv il-kontenut tal-leġiżlazzjoni adottata mil-leġiżlatur tal-Unjoni. Ħafna mid-Deċiżjonijiet tal-Kunsill li jistabbilixxu l-pożizzjoni tal-Unjoni f’RFMOs li l-Unjoni hija Parti Kontraenti tagħhom iridu jiġu riveduti qabel il-laqgħa annwali tal-2024 ta’ dawk l-RFMOs. Għalhekk, sabiex ikun hemm iktar koerenza bejn il-pożizzjonijiet tal-Unjoni fl-RFMOs kollha u fil-korpi reġjonali kollha tas-sajd, u sabiex ikun armonizzat il-proċess ta’ reviżjoni, jenħtieġ li din id-Deċiżjoni tal-Kunsill tiġi riveduta l-iktar tard qabel kwalunkwe sessjoni tas-CECAF li jista’ jkun hemm fl-2024.

               (6)Skont il-Komunikazzjoni Konġunta tar-Rappreżentant Għoli tal-Unjoni għall-Affarijiet Barranin u l-Politika ta’ Sigurtà u tal-Kummissjoni msejħa “Il-governanza internazzjonali tal-oċeani: aġenda għall-futur tal-oċeani tagħna”
                  9
                u l-Konklużjonijiet tal-Kunsill dwarha
                  10
               , il-promozzjoni ta’ miżuri li jappoġġaw u jtejbu l-effettività tal-organizzazzjonijiet reġjonali tal-ġestjoni tas-sajd u, meta dan ikun rilevanti, li jtejbu l-governanza tagħhom u jsaħħu l-kooperazzjoni f’żoni ewlenin tal-oċeani biex jimtlew il-lakuni fil-governanza reġjonali, hija fundamentali għall-azzjoni tal-Unjoni f’dawn il-fora.

               (7)Hekk kif intqal fil-Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni msejħa “Strateġija Ewropea għall-Plastiks f’Ekonomija Ċirkolari”
                  11
               , jenħtieġ li jittieħdu miżuri speċifiċi biex jitnaqqas il-plastik u t-tniġġis tal-baħar, kif ukoll biex jitnaqqas l-irkaptu tas-sajd li jintilef jew li jiġi abbandunat fil-baħar.

               (8)Minħabba li r-riżorsi tas-sajd fiż-żona tas-CECAF qegħdin jevolvu, u minħabba li jeħtieġ li l-pożizzjoni tal-Unjoni tkun tqis l-iżviluppi l-ġodda, fosthom it-tagħrif xjentifiku l-ġdid jew tagħrif rilevanti ieħor li jiġi ppreżentat qabel is-sessjonijiet tas-CECAF jew matulhom, jenħtieġ li jiġu stabbiliti proċeduri biex il-pożizzjoni tal-Unjoni tiġi speċifikata minn sena għall-oħra bejn l-2019 u l-2023 li jkunu skont il-prinċipju tal-kooperazzjoni leali fost l-istituzzjonijiet tal-Unjoni minqux fl-Artikolu 13(2) tat-Trattat dwar l-Unjoni Ewropea,

               ADOTTA DIN ID-DEĊIŻJONI:

               Artikolu 1

               Il-pożizzjoni li trid tittieħed f’isem l-Unjoni fis-sessjonijiet tal-Kumitat tas-Sajd għall-Atlantiku Ċentrali tal-Lvant (is-CECAF) hija mogħtija fl-Anness I.

               Artikolu 2

               L-ispeċifikazzjoni minn sena għall-oħra tal-pożizzjoni tal-Unjoni li trid tittieħed fis-sessjonijiet tas-CECAF għandha ssir skont l-Anness II.

               Artikolu 3

               Fuq proposta tal-Kummissjoni, il-Kunsill għandu jivvaluta u, meta jkun xieraq, jirrevedi l-pożizzjoni tal-Unjoni stabbilita fl-Anness I, l-iktar tard qabel kwalunkwe sessjoni tas-CECAF li jista’ jkun hemm fl-2024.

               Artikolu 4

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        Id-Deċiżjoni tal-Kunsill tal-25 ta’ Novembru 1991 dwar l-adeżjoni tal-Komunità Ekonomika Ewropea mal-Organizzazzjoni tal-Ikel u l-Agrikoltura tan-Nazzjonijiet Uniti (l-FAO).

                     (2)

                        Ir-Regolament (UE) Nru 1380/2013 tal-Parlament Ewropew u tal-Kunsill tal-11 ta’ Diċembru 2013 dwar il-Politika Komuni tas-Sajd, li jemenda r-Regolamenti tal-Kunsill (KE) Nru 1954/2003 u (KE) Nru 1224/2009 u li jħassar ir-Regolamenti tal-Kunsill (KE) Nru 2371/2002 u (KE) Nru 639/2004 u d-Deċiżjoni tal-Kunsill 2004/585/KE (ĠU L 354, 28.12.2013, p. 22).

                     (3)

                        KUMM(2011) 424 finali, 13.7.2011.

                     (4)

                        JOIN(2016) 49 final, 10.11.2016.

                     (5)

                        7348/1/17 REV 1, 24.3.2017.

                     (6)

                        COM(2018) 28 final, 16.1.2018.

                     (7)

                        Il-paragrafi 61 sa 64 tas-Sentenza tal-Qorti tal-Ġustizzja tas-7 ta’ Ottubru 2014 fil-Kawża C-399/12, Il-Ġermanja vs Il-Kunsill (ECLI:EU:C:2014:2258).

                     (8)

                        Id-Deċiżjoni tal-Kunsill tal-25 ta’ Novembru 1991 dwar l-adeżjoni tal-Komunità Ekonomika Ewropea mal-Organizzazzjoni tal-Ikel u l-Agrikoltura tan-Nazzjonijiet Uniti (l-FAO).

                     (9)

                        JOIN(2016) 49 final, 10.11.2016.

                     (10)

                        7348/1/17 REV 1, 24.3.2017.

                     (11)

                        COM(2018) 28 final, 16.1.2018.

    ---documentbreak---

               IL-KUMMISSJONI EWROPEA
            Brussell, 10.7.2019
            COM(2019) 327 final
            ANNESSI
            tal-proposta għal
            DEĊIŻJONI TAL-KUNSILL
            dwar il-pożizzjoni li trid tittieħed f’isem l-Unjoni Ewropea fil-Kumitat tas-Sajd għall-Atlantiku Ċentrali tal-Lvant

               ANNESS I

               Il-pożizzjoni li trid tittieħed f’isem l-Unjoni fil-Kumitat tas-Sajd għall-Atlantiku Ċentrali tal-Lvant (is-CECAF)

               1.PRINĊIPJI

               Fil-kuntest tas-CECAF, l-Unjoni:

               (a) għandha taġixxi skont l-objettivi u l-prinċipji li l-Unjoni tipprova tilħaq permezz tal-politika komuni tas-sajd (il-PKS), b’mod partikulari permezz tal-approċċ prekawzjonarju u tal-miri marbutin mar-rendiment massimu sostenibbli kif stabbilit fl-Artikolu 2(2) tar-Regolament (UE) Nru 1380/2013, biex tippromwovi l-implimentazzjoni ta’ approċċ ibbażat fuq l-ekosistema għall-ġestjoni tas-sajd, biex tevita u tnaqqas kemm jista’ jkun il-qabdiet mhux mixtieqa u bil-mod il-mod telimina l-qbid skartat, u biex tnaqqas kemm jista’ jkun l-impatt tal-attivitajiet tas-sajd fuq l-ekosistemi tal-baħar u fuq il-ħabitats tagħhom kif ukoll biex tipprovdi standard ġust tal-għajxien għal dawk li jiddependu fuq l-attivitajiet tas-sajd u biex tqis l-interessi tal-konsumaturi billi tippromwovi sajd kompetittiv u vijabbli mil-lat ekonomiku fil-livell tal-Unjoni;

               (b) għandha taħdem biex tinvolvi b’mod xieraq lill-partijiet ikkonċernati fil-fażi ta’ tħejjija tal-miżuri tas-CECAF li jiġu adottati fi ħdanu skont l-istatuti riveduti tiegħu;

               (c) għandha tiżgura li l-miżuri adottati fis-CECAF ikunu konsistenti mal-liġi internazzjonali, u b’mod partikulari mad-dispożizzjonijiet tal-Konvenzjoni tan-Nazzjonijiet Uniti tal-1982 dwar il-Liġi tal-Baħar, tal-Ftehim tal-1995 tan-Nazzjonijiet Uniti dwar il-konservazzjoni u l-amministrazzjoni ta’ ħażniet ta’ ħut li jpassi f’żona limitata (straddling) u ħażniet ta’ ħut li jpassi ħafna (highly migratory), tal-Ftehim tal-1993 biex jippromwovi l-osservanza tal-miżuri internazzjonali ta’ konservazzjoni u ta’ ġestjoni minn bastimenti tas-sajd f’ibħra internazzjonali, u tal-Ftehim tal-2009 tal-Organizzazzjoni tal-Ikel u l-Agrikoltura tan-Nazzjonijiet Uniti dwar miżuri tal-Istat tal-port;

               (d)għandha tippromwovi pożizzjonijiet li jkunu konsistenti mal-aħjar prattiki tal-organizzazzjonijiet reġjonali tal-ġestjoni tas-sajd (l-RFMOs) u tal-korpi reġjonali tas-sajd fl-istess żona u tiżgura li jiġu promossi l-koordinazzjoni bejn l-RFMOs u organizzazzjonijiet rilevanti bħall-organizzazzjonijiet sottoreġjonali tas-sajd u l-konvenzjonijiet reġjonali dwar l-ibħra, u l-kooperazzjoni mal-organizzazzjonijiet dinjin fl-ambitu tal-mandat tagħhom, skont il-każ, meta dan ikun xieraq, fosthom il-mekkaniżmi ta’ kooperazzjoni fost l-RFMOs mhux tat-tonn bħall-hekk imsejjaħ “il-proċess ta’ Kobe” għall-RFMOs tat-tonn;

               (e) għandha tfittex il-konsistenza u s-sinerġija mal-politika li l-Unjoni qed issegwi bħala parti mir-relazzjonijiet bilaterali tas-sajd tagħha ma’ pajjiżi terzi, u tiżgura l-koerenza mal-politiki l-oħrajn tagħha, b’mod partikulari fl-oqsma tar-relazzjonijiet esterni, tal-impjiegi, tal-ambjent, tal-kummerċ, tal-iżvilupp, tar-riċerka u tal-innovazzjoni;

               (f)għandha tiżgura li jitħarsu l-impenji internazzjonali tal-Unjoni;

               (g) għandha taġixxi skont il-Konklużjonijiet tal-Kunsill tad-19 ta’ Marzu 2012 dwar il-Komunikazzjoni tal-Kummissjoni dwar id-Dimensjoni Esterna tal-Politika Komuni tas-Sajd
                  1
               ;

               (h) għandha timmira li toħloq kundizzjonijiet ekwi għall-flotta tal-Unjoni fiż-żona li taqa’ taħt il-kompetenza tas-CECAF abbażi tal-istess prinċipji u tal-istess standards li japplikaw skont il-liġi tal-Unjoni, u li tippromwovi l-implimentazzjoni uniformi ta’ dawk il-prinċipji u ta’ dawk l-istandards;

               (i) għandha taġixxi skont il-Komunikazzjoni Konġunta tar-Rappreżentant Għoli tal-Unjoni għall-Affarijiet Barranin u l-Politika ta’ Sigurtà u tal-Kummissjoni msejħa “Il-governanza internazzjonali tal-oċeani: aġenda għall-futur tal-oċeani tagħna”
                  2
                u skont il-Konklużjonijiet tal-Kunsill dwar dik il-Komunikazzjoni Konġunta
                  3
               , u tippromwovi miżuri li jappoġġaw u jtejbu l-effettività tas-CECAF u, meta dan ikun rilevanti, li jtejbu l-governanza u l-prestazzjoni tiegħu, b’mod partikulari billi tappoġġa r-riforma tas-CECAF sabiex dan isir RFMO żviluppata għalkollox, biex b’hekk tikkontribwixxi għall-ġestjoni sostenibbli tal-oċeani fil-lati kollha tagħha.

               2.ORJENTAZZJONIJIET

               Meta dan ikun xieraq, l-Unjoni għandha tagħmel ħilitha biex tappoġġa l-adozzjoni tal-azzjonijiet li ġejjin min-naħa tas-CECAF:

               (a) ta’ miżuri għall-konservazzjoni u għall-ġestjoni tar-riżorsi ħajjin tal-baħar fiż-żona li taqa’ taħt il-kompetenza tiegħu abbażi tal-aqwa parir xjentifiku disponibbli;

               (b) ta’ miżuri dwar l-attivitajiet ta’ monitoraġġ, ta’ kontroll u ta’ sorveljanza fiż-żona li taqa’ taħt il-kompetenza tiegħu, fosthom miżuri biex jipprevjenu, jiskoraġġixxu u jeliminaw is-sajd illegali, mhux irrappurtat u mhux irregolat (is-sajd IUU);

               (c) ta’ miżuri biex jitnaqqas kemm jista’ jkun l-impatt negattiv tal-attivitajiet tas-sajd u tal-akkwakultura fuq il-bijodiversità tal-baħar u fuq l-ekosistemi tal-baħar u fuq il-ħabitats tagħhom, fosthom ta’ miżuri biex jitnaqqas it-tniġġis tal-baħar u miżuri biex jiġi evitat ir-rimi tal-plastik fil-baħar u biex jitnaqqas l-impatt tal-plastik li jinsab fil-baħar fuq il-bijodiversità tal-baħar u fuq l-ekosistemi tal-baħar, ta’ miżuri ta’ protezzjoni għall-ekosistemi vulnerabbli tal-baħar li jinsabu fiż-żona li taqa’ taħt il-kompetenza tiegħu skont il-Linji Gwida Internazzjonali tal-FAO għall-Ġestjoni tas-Sajd fil-Fond fl-Ibħra Internazzjonali, u ta’ miżuri biex jiġu evitati u jitnaqqsu kemm jista’ jkun il-qabdiet mhux mixtieqa, fosthom b’mod partikulari l-ispeċijiet vulnerabbli tal-baħar, u biex bil-mod il-mod jiġi eliminat il-qbid skartat;

               (d)ta’ miżuri biex jitnaqqas l-impatt tal-irkaptu tas-sajd abbandunat, mitluf jew skartat mod ieħor (l-ALDFG) fl-oċean u biex jiġu ffaċilitati l-identifikazzjoni u l-irkupru tat-tali rkaptu;

               (e)ta’ approċċi komuni ma’ korpi reġjonali tas-sajd oħrajn u ma’ RFMOs oħrajn, meta dan ikun xieraq, b’mod partikulari ma’ dawk involuti fil-ġestjoni tas-sajd fl-istess żona;

               (f)ta’ rakkomandazzjonijiet li jħeġġu l-implimentazzjoni tal-Konvenzjoni tal-Organizzazzjoni Internazzjonali tax-Xogħol (l-ILO) dwar ix-xogħol fil-qasam tas-sajd, meta dan ikun xieraq u safejn jippermettu d-dokumenti kostitwenti rilevanti;

               (g) ta’ miżuri tekniċi oħrajn abbażi tal-pariri tal-korpi sussidjarji u tal-gruppi ta’ ħidma tas-CECAF.

               ANNESS II

               L-ispeċifikazzjoni minn sena għall-oħra tal-pożizzjoni tal-Unjoni li trid tittieħed
                  fis-sessjonijiet tal-Kumitat tas-Sajd għall-Atlantiku Ċentrali tal-Lvant

               Meta s-CECAF jintalab jadotta deċiżjonijiet li jistgħu jinfluwenzaw b’mod deċiżiv il-kontenut tal-leġiżlazzjoni adottata mil-leġiżlatur tal-Unjoni, qabel kull sessjoni tiegħu għandhom jittieħdu l-passi meħtieġa sabiex il-pożizzjoni li tiġi espressa f’isem l-Unjoni tkun tqis l-aħħar tagħrif xjentifiku u t-tagħrif rilevanti l-ieħor li jkun intbagħat lill-Kummissjoni, skont il-prinċipji u l-orjentazzjonijiet stabbiliti fl-Anness I.

               Għal dan il-għan, u abbażi ta’ dak it-tagħrif, il-Kummissjoni għandha tibgħat lill-Kunsill, jew lill-korpi preparatorji tiegħu, biżżejjed żmien qabel kull sessjoni tas-CECAF, dokument bil-miktub li jkun jistabbilixxi d-dettalji tal-ispeċifikazzjoni proposta tal-pożizzjoni tal-Unjoni għad-diskussjoni u l-approvazzjoni tad-dettalji tal-pożizzjoni li trid tiġi espressa f’isem l-Unjoni.

               Jekk, waqt sessjoni tas-CECAF, ma jkunx jista’ jintlaħaq qbil, anke fuq il-post, il-kwistjoni għandha tintbagħat lill-Kunsill jew lill-korpi preparatorji tiegħu, sabiex il-pożizzjoni tal-Unjoni tkun tqis elementi ġodda.

                     (1)

                        7087/12 REV 1 ADD 1 COR 1.

                     (2)

                        JOIN(2016) 49 final, 10.11.2016.

                     (3)

                        7348/1/17 REV 1, 24.3.2017.


               IL-KUMMISSJONI EWROPEA
            Brussell, 30.11.2017
            COM(2017) 711 final
            2017/0314(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tiġi adottata, f'isem l-Unjoni Ewropea,fil-Kumitat Konġunt taż-ŻEE dwar emenda fl-Anness XIII (Trasport)tal-Ftehim ŻEE

               MEMORANDUM TA’ SPJEGAZZJONI

               1.KUNTEST TAL-PROPOSTA

               •Raġunijiet għall-proposta u l-objettivi tagħha.

               L-abbozz tad-Deċiżjoni tal-Kumitat Konġunt taż-ŻEE (anness mad-Deċiżjoni tal-Kunsill proposta) għandu l-għan li jemenda l-Anness XIII (Trasport) tal-Ftehim ŻEE sabiex tiġi inkorporata d-Direttiva 2014/94/UE tal-Parlament Ewropew u tal-Kunsill tat-22 ta' Ottubru 2014 dwar l-installazzjoni ta' infrastruttura tal-karburanti alternattivi
                  1
               .

               •Konsistenza ma' dispożizzjonijiet ta' politika eżistenti fil-qasam tal-politika

               L-abbozz tad-Deċiżjoni tal-Kumitat Konġunt anness jestendi l-politika diġà eżistenti tal-UE għall-Istati taż-ŻEE-EFTA (in-Norveġja, l-Iżlanda u l-Liechtenstein).

               •Konsistenza ma' politiki oħra tal-Unjoni

               L-estensjoni tal-acquis tal-UE għall-Istati taż-ŻEE-EFTA, permezz tal-inkorporazzjoni tagħhom fil-Ftehim ŻEE titwettaq f’konformità mal-objettivi u l-prinċipji ta’ dan il-Ftehim li jimmiraw lejn l-istabbiliment ta’ Żona Ekonomika Ewropea dinamika u omoġenja, ibbażata fuq regoli komuni u kondizzjonijiet ugwali ta’ kompetizzjoni.

               2.BAŻI ĠURIDIKA, SUSSIDJARJETÀ U PROPORZJONALITÀ

               •Bażi ġuridika

               Il-leġiżlazzjoni li se tiġi inkorporata fil-Ftehim ŻEE hija bbażata fuq l-Artikolu 91 tat-Trattat dwar il-Funzjonament tal-Unjoni Ewropea.

               L-Artikolu 1(3) tar-Regolament tal-Kunsill (KE) Nru 2894/94
                  2
                dwar l-arranġamenti għall-implimentazzjoni tal-Ftehim ŻEE jipprevedi li l-Kunsill jistabbilixxi l-pożizzjoni li għandha tiġi adottata f'isem l-Unjoni dwar Deċiżjonijiet bħal dawn, fuq proposta mill-Kummissjoni.

               Il-Kummissjoni tissottometti, f'kooperazzjoni mas-SEAE, l-Abbozz ta' Deċiżjoni tal-Kumitat Konġunt taż-ŻEE għall-adozzjoni mill-Kunsill bħala l-pożizzjoni tal-Unjoni. Is-SEAE jittama li jkun fil-qagħda li jippreżentah fil-Kumitat Konġunt taż-ŻEE kemm jista’ ikun malajr.

               •Sussidjarjetà (għal kompetenza mhux esklużiva)

               Il-proposta hija konformi mal-prinċipju tas-sussidjarjetà għar-raġuni li ġejja.

               L-objettiv ta’ din il-proposta, jiġifieri li tiġi żgurata l-omoġeneità tas-Suq Intern ma jistax jinkiseb b’mod suffiċjenti mill-Istati Membri u jista' għalhekk, minħabba l-effetti, jintlaħaq aħjar fil-livell tal-Unjoni.

               Il-proċess tal-inkorporazzjoni tal-acquis tal-UE fil-Ftehim ŻEE jitwettaq f’konformità mar-Regolament tal-Kunsill (KE) Nru 2894/94 tat-28 ta’ Novembru 1994 dwar l-arranġamenti għall-implimentazzjoni tal-Ftehim dwar iż-Żona Ekonomika Ewropea li jikkonferma l-approċċ li ttieħed.

               •Proporzjonalità

               F’konformità mal-prinċipju tal-proporzjonalità, din il-proposta ma tmurx lil hinn minn dak li hu meħtieġ biex jintlaħaq l-għan tagħha.

               •Għażla tal-istrument

               F'konformità mal-Artikolu 98 tal-Ftehim ŻEE, l-istrument magħżul huwa d-Deċiżjoni tal-Kumitat Konġunt taż-ŻEE. Il-Kumitat Konġunt taż-ŻEE għandu jiżgura l-implimentazzjoni u l-operat effettivi tal-Ftehim ŻEE. Għal dan l-għan, għandu jieħu deċiżjonijiet fil-każijiet previsti fil-Ftehim ŻEE.

               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

               •Ġbir u użu ta’ għarfien espert

               Mhux applikabbli

               •Valutazzjoni tal-impatt

               Mhux applikabbli

               4.IMPLIKAZZJONIJIET BAĠITARJI

               Ma hemm l-ebda implikazzjoni baġitarja mistennija bħala riżultat tal-inkorporazzjoni tad-Direttiva 2014/94/UE fil-Ftehim taż-ŻEE.

               5.ELEMENTI OĦRA

               L-adattamenti ewlenin mitluba min-naħa tal-EFTA

               Adattament (b), Artikolu 6

               L-użu ta’ gass naturali fl-Iżlanda huwa limitat, peress li għad ma hemmx suq, infrastruttura jew impriżi fl-Iżlanda għall-gass naturali, la fit-trasport bit-triq u lanqas għal bastimenti li jbaħħru. Qatt ma eżistew swieq jew impriżi bħal dawn fil-passat u lanqas mhuma mistennija jfeġġu fil-futur u l-ebda netwerk għad-distribuzzjoni tal-gass qatt ma nbniet. F’dan l-isfond l-Artikolu 6 tad-Direttiva 2014/94/UE jenħtieġ li ma jkunux applikabbli għall-Iżlanda.

               Addattament (c), tad-Direttiva sħiħa

               Minħabba s-sitwazzjoni speċifiku tiegħu, il-Liechtenstein ingħata eżenzjoni sħiħa mid-Direttiva 2009/28/KE dwar l-użu ta’ enerġija minn sorsi rinnovabbli
                  3
               , li ġiet inkorporata fil-Ftehim ŻEE, u li tirreferi għaliha d-Direttiva 2014/94/UE f’partijiet differenti.

               Peress li fil-Liechtenstein la hemm kosta/portijiet u lanqas ajruporti (ħlief għal ħeliport żgħir). Fil-pajjiż ma hemmx awtostradi u l-aktar importanti, Liechtenstein mhuwiex parti fin-Netwerk TEN-T u qed jitlob li jiġi eżentat mill-implimentazzjoni tad-Direttiva 2014/94/UE.

               2017/0314 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tiġi adottata, f'isem l-Unjoni Ewropea,
                  fil-Kumitat Konġunt taż-ŻEE dwar emenda fl-Anness XIII (Trasport)
                  tal-Ftehim ŻEE

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 91 flimkien mal-Artikolu 218(9) tiegħu,

               Wara li kkunsidra r-Regolament tal-Kunsill (KE) Nru 2894/94 tat-28 ta' Novembru 1994 dwar l-arranġamenti għall-implimentazzjoni tal-Ftehim dwar iż-Żona Ekonomika Ewropea
                  4
               , u b'mod partikolari l-Artikolu 1(3) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-Ftehim dwar iż-Żona Ekonomika Ewropea
                  5
                ("il-Ftehim ŻEE") daħal fis-seħħ fl-1 ta' Jannar 1994.

               (2)Skont l-Artikolu 98 tal-Ftehim ŻEE, il-Kumitat Konġunt taż-ŻEE jista’ jiddeċiedi li jemenda, inter alia, l-Anness XIII (Trasport) tal-Ftehim ŻEE.

               (3)Id-Direttiva 2014/94/UE tal-Parlament Ewropew u tal-Kunsill
                  6
                jenħtieġ li tiġi inkorporata fil-Ftehim ŻEE.

               (4)Anness XIII (Trasport) tal-Ftehim ŻEE jenħtieġ li jiġi emendat skont dan.

               (5)Il-pożizzjoni tal-Unjoni fil-Kumitat Konġunt taż-ŻEE jenħtieġ għalhekk li tkun ibbażata fuq l-abbozz tad-deċiżjoni mehmuż,

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tiġi adottata, f'isem l-Unjoni, fil-Kumitat Konġunt taż-ŻEE dwar l-emenda proposta tal-Anness XIII (Trasport) tal-Ftehim ŻEE, għandha tkun ibbażata fuq l-abbozz ta' Deċiżjoni tal-Kumitat Konġunt taż-ŻEE mehmuż ma' din id-Deċiżjoni.

               Artikolu 2

               Din id-Deċiżjoni għandha tidħol fis-seħħ fil-jum tal-adozzjoni tagħha.

               Magħmul fi Brussell,

                     Għall-Kunsill

                     Il-President

                     (1)

                        ĠU L 307, 28.10.2014, p. 1.

                     (2)

                        ĠU L 305, 30.11.1994, p. 6-8.

                     (3)

                        Id-Direttiva 2009/28/KE tal-Parlament Ewropew u tal-Kunsill tat-23 ta’ April 2009 dwar il-promozzjoni tal-użu tal-enerġija minn sorsi rinnovabbli u li temenda u sussegwentement tħassar id-Direttivi 2001/77/KE u 2003/30/KE (ĠU L 140, 5.6.2009, p. 16).

                     (4)

                        ĠU L 305, 30.11.1994, p. 6.

                     (5)

                        ĠU L 1, 3.1.1994, p. 3.

                     (6)

                        Id-Direttiva 2014/94/UE tal-Parlament Ewropew u tal-Kunsill tat-22 ta' Ottubru 2014 dwar l-installazzjoni ta' infrastruttura tal-karburanti alternattivi (ĠU L 307, 28.10.2014, p. 1).

    ---documentbreak---

               IL-KUMMISSJONI EWROPEA
            Brussell, 30.11.2017
            COM(2017) 711 final
            ANNESS
            ta'
            Proposta għal Deċiżjoni tal-Kunsill
            dwar il-pożizzjoni li għandha tiġi adottata, f'isem l-Unjoni Ewropea,fil-Kumitat Konġunt taż-ŻEE dwar emenda fl-Anness XIII (Trasport) tal-Ftehim ŻEE

               ANNESS

                  DEĊIŻJONI TAL-KUMITAT KONĠUNT TAŻ-ŻEE Nru .../2017

                  ta’

                  li temenda l-ANNESS XIII (Trasport) tal-Ftehim ŻEE

               IL-KUMITAT KONĠUNT TAŻ-ŻEE,

               Wara li kkunsidra l-Ftehim dwar iż-Żona Ekonomika Ewropea (“il-Ftehim ŻEE”), u b’mod partikolari l-Artikolu 98 tiegħu,

               Billi:

               (1)Id-Direttiva 2014/94/UE tal-Parlament Ewropew u tal-Kunsill tat-22 ta' Ottubru 2014 dwar l-installazzjoni ta' infrastruttura tal-karburanti alternattivi
                  1
                se tiġi inkorporata fil-Ftehim ŻEE.

               (2)Għalhekk, l-Anness XIII tal-Ftehim ŻEE jenħtieġ li jiġi emendat skont dan,

               ADOTTA DIN ID-DEĊIŻJONI:

               Artikolu 1

               Il-punt li ġej għandu jiddaħħal wara l-punt 5 (imħassar) tal-Anness XIII tal-Ftehim ŻEE:

               “5a.32014 L 0094: Id-Direttiva 2014/94/UE tal-Parlament Ewropew u tal-Kunsill tat-22 ta' Ottubru 2014 dwar l-installazzjoni ta' infrastruttura tal-karburanti alternattivi (ĠU L 307, 28.10.2014, p. 1).

               Għall-finijiet ta' dan il-Ftehim, id-dispożizzjonijiet tad-Direttiva għandhom jinqraw bl-adattamenti li ġejjin:

               (a)Fir-rigward tal-Istati tal-EFTA, il-kelma “TFUE” fl-Artikolu 3(5) għandha tinqara “Ftehim ŻEE”.

               (b)L-Artikolu 6 ma għandux japplika għall-Iżlanda.

               (c)Din id-Direttiva ma għandhiex tapplika għal-Liechtenstein.'

               Artikolu 2

               It-test tad-Direttiva 2014/94/UE bil-lingwa Iżlandiża u b'dik Norveġiża, li se jiġu ppubblikati fis-Suppliment taż-ŻEE ta' Il-Ġurnal Uffiċjali tal-Unjoni Ewropea, għandhom ikunu awtentiċi.

               Artikolu 3

               Din id-Deċiżjoni għandha tidħol fis-seħħ fi […], bil-kundizzjoni li jkunu saru n-notifiki kollha skont l-Artikolu 103(1) tal-Ftehim ŻEE*.

                  2Artikolu 4

               Din id-Deċiżjoni għandha tiġi ppubblikata fit-Taqsima taż-ŻEE ta' Il-Ġurnal Uffiċjali tal-Unjoni Ewropea, u fis-Suppliment taż-ŻEE tiegħu.

               Magħmul fi Brussell,

                     Għall-Kumitat Konġunt taż-ŻEE

                     Il-President

                     Is-Segretarji
                     tal-Kumitat Konġunt taż-ŻEE

                     (1)

                        ĠU L 307, 28.10.2014, p. 1.

                     (2)
                  *[Ma hemm indikat l-ebda rekwiżit kostituzzjonali.] [Hemm indikati rekwiżiti kostituzzjonali.]


               IL-KUMMISSJONI EWROPEA
            Brussell, 22.2.2018
            COM(2018) 150 final
            Proposta għal
            DEĊIŻJONI TAL-PARLAMENT EWROPEW U TAL-KUNSILL
            dwar il-mobilizzazzjoni tal-Fond ta' Solidarjetà tal-Unjoni Ewropea biex tingħata assistenza lill-Greċja, lil Spanja, lil Franza u lill-Portugall

               MEMORANDUM TA’ SPJEGAZZJONI

               1.Kuntest tal-proposta

               Din id-deċiżjoni tkopri l-mobilizzazzjoni tal-Fond ta’ Solidarjetà tal-Unjoni Ewropea (FSUE) għal ammont ta’ EUR 104 166 951 biex jipprovdi assistenza lill-Greċja, lil Franza, lill-Portugall u lil Spanja wara d-diżastri li seħħew f’dawn il-pajjiżi matul l-2017. Din il-mobilizzazzjoni hija akkumpanjata mill-Abbozz ta’ Baġit Emendatorju (ABE) Nru 1/2018
                  1
                li jipproponi li jiddaħħlu l-approprjazzjonijiet neċessarji fil-baġit ġenerali 2018, kemm fl-impenji kif ukoll fil-pagamenti wara li jitnaqqas il-ħlas bil-quddiem li diġà tħallas (EUR 6 520 846).

               2.Informazzjoni u kundizzjonijiet

               2.1Il-Greċja – Terremoti f’Lesbos

               Fit-12 ta’ Ġunju 2017, terremot b’saħħa ta’ 6,3 fuq l-iskala Richter laqat il-gżira ta’ Lesbos fl-Eġew tat-Tramuntana. Dan kien segwit minn għadd ta’ repliki li kkawżaw ħsara fi djar privati, negozji u infrastruttura lokali.

               (1)Il-Greċja applikat għal kontribuzzjoni mill-FSUE fl-1 ta’ Settembru 2017, qabel l-iskadenza ta’ 12-il ġimgħa mill-ewwel okkorrenza ta’ ħsara.

               (2)Id-diżastru huwa ta’ oriġini naturali.

               (3)L-awtoritajiet Griegi stmaw li l-ħsara diretta totali tammonta għal EUR 54,4 miljun. L-applikazzjoni ġiet ippreżentata abbażi tal-kriterji għal “diżastru naturali reġjonali” kif stabbilit fl-Artikolu 2(3) tar-Regolament tal-Kunsill (KE) Nru 2012/2002 tal-11 ta’ Novembru 2002 li jistabbilixxi l-Fond ta’ Solidarjetà tal-Unjoni Ewropea
                  2
                (minn issa 'l quddiem imsejjaħ “ir-Regolament”) li jiddefinixxi “diżastru naturali reġjonali” bħala kwalunkwe diżastru naturali li jirriżulta f’reġjun fil-livell NUTS 2 ta’ Stat eliġibbli fi ħsara diretta li taqbeż 1,5 % tal-prodott domestiku gross (PDG) tar-reġjun. Il-ħsara kkawżata f’Lesbos tirrappreżenta 2,14 % tal-PDG tar-reġjun ikkonċernat tal-Eġew tat-Tramuntana fil-livell NUTS 2
                  3
                u għaldaqstant taqbeż il-limitu ta’ 1,5 % tal-PDG reġjonali stabbilit f’dan ir-Regolament.

               (4)Fl-applikazzjoni tagħha, il-Greċja talbet għal ħlas bil-quddiem kif stabbilit fl-Artikolu 4a tar-Regolament. Fl-24 ta’ Ottubru 2017, il-Kummissjoni adottat id-Deċiżjoni ta’ Implimentazzjoni C(2017) 7203 fejn allokat 10 % ta’ ħlas bil-quddiem li jammonta għal EUR 135 912 fuq il-kontribuzzjoni finanzjarja antiċipata mill-FSUE u mbagħad ħallsitha kollha kemm hi lill-Greċja fid-9 ta’ Novembru 2017.

               (5)Fl-applikazzjoni tagħhom, l-awtoritajiet Griegi ddeskrivew fid-dettall is-sitwazzjoni wara t-terremot u l-isforzi li saru biex jiġu assistiti n-nies milquta. Il-Greċja rrappurtat li tnax-il raħal f’Lesbos ġarrbu ħsarat bit-terremot. Inqered aktar minn nofs ir-raħal ta’ Vrisa u t-850 resident tiegħu ġew evakwati għal perjodu twil ta’ żmien minħabba r-repliki intensi. Ġie meqjus neċessarju li jissewwew 776 dar u kellhom jerġgħu jinbnew 200 dar. Barra minn hekk, l-iskejjel fiż-żona milquta baqgħu magħluqa. Ċediet il-koppla tal-knisja ta’ San Pantaleon fi Plomari. Blat li waqa’ fl-inħawi għalaq it-triq prinċipali bejn Mytilini u Plomari f’Agios Isidoros u t-triq għal Melinta. Ġiet ikkawżata ħsara sinifikanti wkoll f’siti storiċi, inkluż il-Mużew tal-Istorja Naturali tal-Università Nazzjonali u Kapodistrijana ta’ Ateni fi Vrisa. Kien hemm ħsara minuri fil-belt ta’ Chios u fir-raħal ta’ Kampos.

               (6)Il-Greċja qieset li l-ispiża tal-operazzjonijiet ta’ emerġenza u rkupru eliġibbli skont l-Artikolu 3(2) tar-Regolament tammonta għal EUR 12,7-il miljun.

               (7)L-awtoritajiet Griegi kkonfermaw li l-ebda kopertura tal-assigurazzjoni ma tagħmel tajjeb għall-ispejjeż eliġibbli.

               (8)Ir-reġjun milqut huwa parti mir-“reġjuni ta’ tranżizzjoni” taħt il Fondi Strutturali u ta’ Investiment Ewropej (2014-2020). Fl-applikazzjoni tagħhom, l-awtoritajiet Griegi ma indikawx lill-Kummissjoni l-ħsieb tagħhom li jallokaw mill-ġdid il-fondi mill-programmi ta’ Fondi SIE għall-miżuri tal-irkupru.

               (9)Il-Greċja ma attivatx il-Mekkaniżmu tal-Unjoni għall-Protezzjoni Ċivili.

               (10)Fir-rigward tal-implimentazzjoni tal-leġiżlazzjoni tal-Unjoni dwar il-prevenzjoni u l-ġestjoni tar-riskji tad-diżastri bħalissa ma hemm l-ebda proċedura ta’ ksur għaddejja.

               (11)Abbażi tat-terremoti b’saħħithom li laqtu lill-Greċja bejn l-1978 u l-1981, il-gvern Grieg iddeċieda li joħloq qafas ta’ prevenzjoni u ġestjoni ta-riskji marbutin mad-diżastri naturali, bl-għan li tittejjeb ir-reżiljenza fil-komunitajiet lokali permezz ta’ qafas biex jiġu implimentati politiki biex jitnaqqsu r-riskji magħrufa, jiġi ġestit l-impatt tat-terremoti, u proċeduri / azzjonijiet biex jiġu evitati riskji ġodda. Is-sistema Griega ta’ protezzjoni ċivili antisiżmika hija bbażata fuq politiki li jirrigwardaw prinċipalment it-tnaqqis tal-vulnerabbiltà, billi jiġi evitat u jittaffa r-riskju (u l-ħsara) u jiġu indirizzati s-sitwazzjonijiet ta’ emerġenza u l-konsegwenzi tad-diżastri.

               2.2Franza – L-uragani Irma u Maria f’Saint Martin u fi Guadeloupe

               Fil-5 u fis-6 ta’ Settembru 2017, uragan tal-kategorija 5 bl-isem ta’ Irma ta’ vjolenza bla preċedent għadda mill-Karibew fid-direzzjoni tal-Majjistral, u qatel u fera għadd kbir ta’ nies u ħalla diżastru warajh. L-għajn tal-uragan Irma qasmet il-gżira ta’ Saint Martin/Sint Maarteen b’veloċità medja ta’ 290-295 km fis-siegħa u qerdet aktar minn 90 % tal-gżira. Ġimagħtejn biss wara, fit-18 u fid-19 ta’ Settembru, l-uragan Maria, uragan ieħor ta' kategorija 5 li rriżulta mill-istess kundizzjonijiet metereoloġiċi u klimatiċi bħal Irma, qasam il-Karibew u reġa’ kkawża ħsara sinifikanti f’Saint Martin/Sint Maarten, fi Guadeloupe u f’partijiet minn Matinique.

               (1)Franza applikat għal kontribuzzjoni finanzjarja mill-FSUE fis-27 ta’ Novembru 2017, qabel l-iskadenza ta’ 12-il ġimgħa minn meta ġiet irreġistrata l-ewwel ħsara.

               (2)Id-diżastru huwa ta’ oriġini naturali.

               (3)L-awtoritajiet Franċiżi stmaw li l-ħsara diretta totali kkawżata mid-diżastru tammonta għal EUR 1 956,2 miljun. L-applikazzjoni ġiet ippreżentata abbażi tal-kriterji għal “diżastru naturali reġjonali” kif stabbilit fl-Artikolu 2(3) tar-Regolament. L-applikazzjoni Franċiża tirrigwarda reġjun unika tan-NUTS 2, u tinkludi lil Saint-Martin u Guadeloupe. Billi dan ir-reġjun għandu status ta’ reġjun ultraperiferiku fis-sens tal-Artikolu 349 tat-Trattat dwar il-Funzjonament tal-Unjoni Ewropea, japplika limitu minimu ta’ ħsara ta’ 1 % tal-PDG reġjonali. Il-ħsara diretta rrappurtata tirrappreżenta 21,9 % tal-PDG tar-reġjun
                  4
                u taqbeż b’ħafna l-limitu applikabbli ta’ 1 % għar-reġjuni ultraperiferiċi stabbilit fir-Regolament.

               (4)Fl-applikazzjoni tagħha, Franza talbet għal ħlas bil-quddiem kif stabbilit fl-Artikolu 4a tar-Regolament. Fit-12 ta’ Diċembru 2017, il-Kummissjoni adottat id-Deċiżjoni ta’ Implimentazzjoni C(2017) 8726 fejn allokat 10 % ta’ ħlas bil-quddiem li jammonta għal EUR 4 890 603 fuq il-kontribuzzjoni finanzjarja antiċipata mill-FSUE. Il-ħlas bil-quddiem ngħata lil Franza f’żewġ pagamenti f’Diċembru 2017 (EUR 2 369 757) u f’Jannar 2018 (EUR 2 520 846).

               (5)Fl-applikazzjoni tagħhom, l-awtoritajiet Franċiżi jiddeskrivu fid-dettall il-livell ta’ distruzzjoni kkawżat miż-żewġ uragani. Is-saħħa ta’ “Irma”, uragan tal-kategorija 5 b’veloċità medja ta’ aktar minn 275 km fis-siegħa għal aktar minn tlett (3) ijiem, kienet bla preċedent. Inqas minn ġimagħtejn wara, l-uragan “Maria” reġa’ laqat lill-Karibew u kkawża ħsara l-aktar fi Guadeloupe. Mill-inqas 35 persuna ġew irrappurtati mejta fil-Karibew. Fil-qofol tal-kriżi, kważi 3 000 ħaddiem tat-tifi tan-nar, ħaddiema tas-salvataġġ, tobba, ġendarmi u suldati ntbagħtu fiż-żoni milquta biex jipparteċipaw fi sforzi ta’ għajnuna, assistenza u protezzjoni tan-nies. In-nies ingħataw 226 tunnellata ta’ ikel u 735 000 litru ta’ ilma. Intbagħtu moduli ta’ djar biex jiġu żgurati kundizzjonijiet aċċettabbli ta’ abitazzjoni. F’Saint-Martin, 90 % tal-bini tal-gżira ġarrab ħsarat mill-buffuri tar-riħ u 25 % minnu nqered kompletament filwaqt li 40 % jeħtieġ xogħol strutturali. L-ekonomija tal-gżira hija prinċipalment ibbażata fuq it-turiżmu. Minħabba l-uragan, huwa mistenni li jkun hemm qgħad fit-tul fis-settur filwaqt li r-rati tal-qgħad ġenerali qed jiżdiedu b’mod drammatiku. Fi Guadeloupe, wara li għadda l-uragan Maria matul il-lejl mit-18 sad-19 ta’ Settembru 2017, is-servizzi kollha tal-Istat ġew mobilizzati biex jinfetħu t-toroq, jiġu salvati u megħjuna n-nies biex jerġgħu lura għal kundizzjonijiet ta’ għajxien normali. Għal xi jiem, madwar 60 000 unità domestika fi Guadeloupe kienu mingħajr dawl u f’ħafna żoni nqata’ l-ilma. Ħafna pjantaġġuni tal-banana, li huwa wieħed mill-aktar sorsi importanti ta’ dħul fi Guadeloupe, inqerdu b’mod sinifikanti u se jittieħdu sentejn biex jerġgħu lura għall-produzzjoni sħiħa tagħhom.

               (6)Franza qieset li l-ispiża tal-operazzjonijiet ta’ emerġenza u rkupru eliġibbli skont l-Artikolu 3(2) tar-Regolament tammonta għal EUR 191,4 miljun.

               (7)L-awtoritajiet Franċiżi kkonfermaw li l-ebda kopertura tal-assigurazzjoni ma tagħmel tajjeb għall-ispejjeż eliġibbli.

               (8)Ir-reġjuni ultraperiferiċi milquta huma “reġjuni anqas żviluppati” taħt il-Fondi Ewropej Strutturali u ta’ Investiment (2014-2020). L-awtoritajiet Franċiżi indikaw lill-Kummissjoni l-ħsieb tagħhom li jirriallokaw fondi mill-programmi tal-FSIE lejn miżuri ta’ rkupru.

               (9)Fuq talba ta’ Franza, ġie attivat il-Mekkaniżmu tal-Unjoni għall-Protezzjoni Ċivili. Barra minn hekk, il-Kummissjoni mmobilizzat ammont ta’ EUR 2,4 miljun għal assistenza umanitarja immedjata għall-gżejjer tar-reġjuni milquta mill-uragan Irma. Barra minn hekk, l-għodda ta’ mmappjar bis-satellita Copernicus intużat biex jiġu appoġjati l-isforzi ta’ għajnuna.

               (10)Fir-rigward tal-implimentazzjoni tal-leġiżlazzjoni tal-Unjoni dwar il-prevenzjoni u l-ġestjoni tar-riskji tad-diżastri bħalissa ma hemm l-ebda proċedura ta’ ksur għaddejja.

               2.3Il-Portugall - Nirien fil-foresti f'Centro

               Bejn Ġunju u Ottubru 2017, il-Portugall ġarrab diversi każijiet ta’ nirien kbar fil-foresti kkawżati minn temperaturi għoljin, irjieħ b’saħħithom u umdità baxxa ħafna. Dawn in-nirien laqtu primarjament ir-reġjuni taċ-Ċentru u tat-Tramuntana tal-Portugall u kellhom effett devastanti u kkawżaw il-qerda ta’ infrastruttura pubblika essenzjali, bini pubbliku, djar privati, negozji u qerda ta’ art agrikola u foresti.

               (1)L-ewwel każ ta’ nirien fir-reġjun ta' Centro beda fis-17 ta’ Ġunju 2017. Malajr ħafna, fis-17 ta’ Lulju 2017, u ħafna qabel l-iskadenza ta’ 12-il ġimgħa għall-applikazzjoni, il-Portugall ippreżenta l-applikazzjoni inizjali tiegħu għal kontribuzzjoni mill-FSUE. Madankollu, il-Portugall reġa’ ntlaqat minn nirien kbar bejn Lulju u Ottubru. Biex jikkunsidra dawn l-avvenimenti, il-Portugall aġġorna l-applikazzjoni tiegħu fit-13 ta’ Ottubru 2017 u għal darb’oħra fl-14 ta’ Diċembru 2017, u inkluda stima riveduta tal-ammont ta’ ħsara akkumulata kkawżata min-nirien bejn Ġunju u Ottubru 2017.

               (2)Id-diżastru huwa ta’ oriġini naturali.

               (3)Fl-applikazzjoni finali tagħhom, l-awtoritajiet Portugiżi qiesu li l-ħsara diretta totali kkawżata min-nirien minn Ġunju sa Ottubru tammonta għal EUR 1 458,0 miljun. L-applikazzjoni ġiet ippreżentata bħala “diżastru naturali maġġuri” skont l-Artikolu 2(2) tar-Regolament. Dan l-ammont jirrappreżenta 0,832 % tal-ING tal-Portugall u jaqbeż il-livell limitu ta’ diżastru maġġuri biex jiġi mmobilizzat il-Fond ta' Solidarjetà ta' EUR 1 051,6 miljun fl-2017 (jiġifieri 0,6 % tal-ING tal-Portugall). Għaldaqstant, id-diżastru jikkwalifika bħala “diżastru naturali maġġuri” u għaldaqstant jaqa’ fil-qasam ta’ applikazzjoni tar-Regolament.

               (4)Fl-applikazzjoni tiegħu, il-Portugall talab għal ħlas bil-quddiem kif stabbilit fl-Artikolu 4a tar-Regolament. Fid-9 ta’ Novembru 2017, il-Kummissjoni adottat id-Deċiżjoni ta’ Implimentazzjoni C(2017) 7517 fejn allokat ħlas bil-quddiem li jammonta għal EUR 1 494 331. Dan l-ammont kien ibbażat fuq l-istima ta’ ħsara inizjali ta’ Lulju 2017 u kienet tirrappreżenta 10 % tal-kontribuzzjoni finanzjarja mill-FSUE antiċipata dak iż-żmien. Il-ħlas bil-quddiem tħallas kollu kemm hu lill-Portugall fid-29 ta’ Novembru 2017.

               (5)Fl-applikazzjoni tagħhom, l-awtoritajiet Portugiżi jiddeskrivu fid-dettall l-isforzi li għamlu biex jiġġieldu n-nirien, kif ukoll l-effetti u l-konsegwenzi tad-diżastru. In-nirien laqtu primarjament ir-reġjuni taċ-Ċentru u tat-Tramuntana matul il-perjodu bejn is-17 ta’ Ġunju u s-17 ta’ Ottuburu 2017. In-nar ta’ Pedrógão Grande ta’ Ġunju waħdu wassal għat-telf ta’ 64 ħajja umana.. B’kollox, in-nirien qatlu madwar mitt persuna; indarbu ħafna aktar. L-impatt fuq il-ħajja ta’ kuljum u fuq il-proprjetà privata kien sinifikanti. Iż-żona vasta li nħarqet fl-avvenimenti tan-nirien deskritt fl-applikazzjoni ġiet immappjata fis-Sistema ta’ Informazzjoni Ewropea dwar in-Nirien fil-Foresti (European Forest Fire Information System, EFFIS). Skont l-EFFIS, il-firxa taż-żona maħruqa milquta b’mod sever kienet ta’ 491 094 ettaru, li minnhom 89 419-il ettaru kienu art agrikola u 401 675 ettaru kienu foresti u art imsaġġra.

               (6)Il-Portugall qies li l-ispiża tal-operazzjonijiet ta’ emerġenza u rkupru eliġibbli skont l-Artikolu 3(2) tar-Regolament tammonta għal EUR 211,0-il miljun.

               (7)L-awtoritajiet Portugiżi kkonfermaw li l-ebda kopertura tal-assigurazzjoni ma tagħmel tajjeb għall-ispejjeż eliġibbli.

               (8)Ir-reġjuni milquta huma “reġjuni anqas żviluppati” taħt il-Fondi Ewropej Strutturali u ta’ Investiment (2014-2020). L-awtoritajiet Portugiżi indikaw lill-Kummissjoni l-ħsieb tagħhom li jallokaw fondi mill-programmi ta' FSIE għall-miżuri tal-irkupru.

               (9)Wara talba mill-Portugall, ġie attivat il-Mekkaniżmu tal-Unjoni għall-Protezzjoni Ċivili biex jgħin fil-ġlieda kontra n-nirien.

               (10)Fir-rigward tal-implimentazzjoni tal-leġiżlazzjoni tal-Unjoni dwar il-prevenzjoni u l-ġestjoni tar-riskji tad-diżastri bħalissa ma hemm l-ebda proċedura ta’ ksur għaddejja.

               (11)L-applikazzjoni Portugiża tagħti ħarsa lejn il-miżuri ta’ prevenzjoni fis-seħħ. Pereżempju r-Riżoluzzjoni Nru 56/2015 tal-Kunsill tal-Ministri ppubblikata fil-Ġurnal Uffiċjali tar-Repubblika Portugiża Nru 147 tat-30 ta’ Lulju 2015 li tapprova l-Qafas Strateġiku għall-Politika dwar il-Klima, il-Programm Nazzjonali għat-Tibdil fil-Klima u l-Istrateġija Nazzjonali għall-Adattament għat-Tibdil fil-Klima, dokumenti strateġiċi li huma konformi mal-leġiżlazzjoni tal-UE għall-prevenzjoni u l-ġestjoni tar-riskji ta’ diżastru relatati mad-diżastri tan-nirien fil-foresti.

               2.4Spanja - Nirien fil-foresti tal-Galicia

               Fil-Majjistral ta’ Spanja fir-reġjun tal-Galicia qabdu nirien kbar matul il-perjodu bejn l-10 u s-17 ta’ Ottubru 2017. In-nirien kienu kkawżati mill-istess kundizzjonijiet meteoroloġiċi bħal fil-Portugall, jiġifieri temperaturi għoljin, irjieħ u umdità baxxa ħafna. In-nirien ikkawżaw qerda konsiderevoli fl-infrastruttura pubblika essenzjali, djar privati, negozji u foresti.

               (1)Spanja applikat għal kontribuzzjoni mill-FSUE fit-22 ta’ Diċembru 2017 qabel l-iskadenza ta’ 12-il ġimgħa minn meta ġiet irreġistrata l-ewwel ħsara fl-10 ta’ Ottubru 2017.

               (2)Id-diżastru huwa ta’ oriġini naturali.

               (3)L-awtoritajiet Spanjoli qiesu li l-ħsara diretta totali kkawżata mid-diżastru tammonta għal EUR 129,1 miljun. Dan l-ammont huwa konsiderevolment taħt il-limitu minimu għal diżastru maġġuri ta’ EUR 3 378,5 miljun (jiġifieri EUR 3 biljun fi prezzijiet tal-2011) applikabbli għal Spanja fl-2017. Huwa wkoll taħt il-limitu minimu għal hekk imsejjaħ diżastru reġjonali, jiġifieri 1,5 % tal-prodott domestiku gross reġjonali, li għall-Galicia huwa EUR 808 miljun. Għaldaqstant, id-diżastru la jikkwalifika bħala “diżastru naturali maġġuri” u lanqas bħala “diżastru naturali reġjonali” skont it-termini tar-Regolament. Madankollu, Spanja ntlaqtet mill-istess kundizzjonijiet meteoroloġiċi li kkawżaw id-diżastru maġġuri fil-Portugall. Għaldaqstant, l-awtoritajiet Spanjoli ppreżentaw l-applikazzjoni tagħhom skont l-hekk imsejħa “dispożizzjoni ta’ pajjiż ġar” stabbilita fl-Artikolu 2(4) tar-Regolament, li permezz tagħha pajjiż eliġibbli milqut mill-istess diżastru li jikkwalifika bħala diżastru maġġuri f’pajjiż ġar eliġibbli jkun jista’ jibbenefika wkoll mill-għajnuna tal-FSUE.

               (4)Fl-applikazzjoni tagħhom, l-awtoritajiet Spanjoli talbu għal ħlas bil-quddiem. Minħabba l-livell baxx ta’ ħsara u l-ammont antiċipat ta’ għajnuna, il-ħlas bil-quddiem ma kienx iġġustifikat.

               (5)L-awtoritajiet Spanjoli pprovdew deskrizzjoni dettaljata tal-impatt tad-diżastru. Iż-żona maħruqa rreġistrata tammonta għal 49 171 ettaru ta’ foresti u moxa, inklużi siti tan-Natura 2000. Is-servizzi tas-salvataġġ kienu jinkludu aktar minn 300 membru tal-persunal u 112-il karozza. Ġew mobilizzati 487 voluntier biex jgħinu jitfu n-nirien. Id-daqs tal-popolazzjoni milquta min-nirien huwa ta’ 96 730 persuna. Erba’ persuni tilfu ħajjithom. B’kollox, intlaqtu 151 muniċipalità minn 315 fil-Galicia. F’termini ekonomiċi, is-settur tal-foresti bata l-aktar bi stima għall-ħsara diretta totali waħidha li tammonta għal aktar minn EUR 93,4 miljun. Spanja malajr irreaġixxiet għall-aktar ħtiġijiet urġenti tal-popolazzjoni milquta min-nirien, pereżempju pprovdiet appoġġ soċjali, akkomodazzjoni temporanja u operazzjonijiet ta’ infrastruttura għal emerġenzi u rkupru essenzjali.

               (6)Spanja qieset li l-ispiża tal-operazzjonijiet ta’ emerġenza u rkupru eliġibbli skont l-Artikolu 3(2) tar-Regolament titla’ għal EUR 18,7-il miljun.

               (7)L-awtoritajiet Spanjoli kkonfermaw li ma hemm l-ebda kopertura tal-assigurazzjoni ta’ spejjeż eliġibbli.

               (8)Ir-reġjun milqut tal-Galicia huwa “reġjun aktar żviluppat” skont il-Fondi Ewropej Strutturali u ta’ Investiment (2014-2020). Fl-applikazzjoni tagħhom, l-awtoritajiet Spanjoli ma nfurmawx lill-Kummissjoni bil-ħsieb tagħhom li jirriallokaw il-finanzjament mill-programmi tal-Fondi SIE lejn miżuri ta’ rkupru.

               (9)Spanja ma talbitx għall-attivazzjoni tal-Mekkaniżmu tal-Unjoni għall-Protezzjoni Ċivili.

               (10)Fir-rigward tal-implimentazzjoni tal-leġiżlazzjoni tal-Unjoni dwar il-prevenzjoni u l-ġestjoni tar-riskji tad-diżastri bħalissa ma hemm l-ebda proċedura ta’ ksur għaddejja.

               (11)Fl-applikazzjoni tagħha, Spanja rreferiet għad-Deċiżjoni Nru 1313/2013/UE tal-Parlament Ewropew u tal-Kunsill tas-17 ta’ Diċembru 2013 dwar Mekkaniżmu tal-Unjoni għall-Protezzjoni Ċivili. Il-pjan territorjali ta’ emerġenzi għall-Galicia (PLATERGA) jipprevedi sensiela ta’ regoli u proċeduri biex l-amministrazzjonijiet pubbliċi jaġixxu u jipprevjenu kull sitwazzjoni ta’ emerġenza li sseħħ fil-Galicia. Barra minn hekk, jeżisti pjan speċjali ta’ protezzjoni ċivili kontra emerġenzi ta’ nirien fil-foresti bl-isem ta’ PEIFOGA u ġie aġġornat fl-2015.

               2.5Konklużjoni

               Minħabba r-raġunijiet stabbiliti hawn fuq, id-diżastri msemmija fl-applikazzjonijiet ippreżentati mill-Greċja, minn Franza, mill-Portugall u minn Spanja jissodisfaw ir-rekwiżiti biex jiġi mobilizzat il-FSUE.

               3.Finanzjament mill-allokazzjonijiet tal-FSUE għall-2018

               Ir-Regolament tal-Kunsill (UE, EURATOM) Nru 1311/2013 tat-2 ta’ Diċembru 2013 li jistabbilixxi l-qafas finanzjarju pluriennali għas-snin 2014-2020
                  5
                (minn issa 'l quddiem “ir-Regolament dwar il-QFP”), u b’mod partikolari l-Artikolu 10 tiegħu, jippermetti l-mobilizzazzjoni tal-FSUE, b’limitu massimu annwali ta’ EUR 500 000 000 (prezzijiet tal-2011). Il-punt 11 tal-Ftehim Interistituzzjonali tat-2 ta’ Diċembru 2013 bejn il-Parlament Ewropew, il-Kunsill u l-Kummissjoni dwar dixxipplina baġitarja, dwar kooperazzjoni f’materji ta’ baġit u dwar ġestjoni finanzjarja tajba
                  6
                (FII) jistabbilixxi l-modalitajiet għall-mobilizzazzjoni tal-FSUE.

               Billi s-solidarjetà kienet il-ġustifikazzjoni ċentrali għall-ħolqien tal-FSUE, il-Kummissjoni hija tal-fehma li jenħtieġ li l-għajnuna tkun progressiva. Dan ifisser li, skont prattika preċedenti, jenħtieġ li l-porzjon tal-ħsara li jaqbeż il-livell limitu ta’ “diżastru naturali maġġuri” għall-mobilizzazzjoni tal-FSUE (jiġifieri 0,6 % tal-ING jew EUR 3 biljun fil-prezzijiet tal-2011, skont liema minnhom ikun l-iżgħar ammont) iwassal għal intensità ta’ għajnuna akbar mill-ħsara sal-livell limitu. Ir-rata applikata fil-passat biex jiġu definiti l-allokazzjonijiet għal diżastri maġġuri hija ta’ 2,5 % tal-ħsara diretta totali taħt il-livell limitu, u 6 % għall-parti tal-ħsara ‘l fuq minn dan. Għal diżastri reġjonali u diżastri aċċettati taħt id-dispożizzjoni ta’ “pajjiż ġar”, ir-rata hija ta’ 2,5 %.

               Il-kontribuzzjoni ma tistax taqbeż l-ispiża totali stmata tal-operazzjonijiet eliġibbli. Il-metodoloġija biex tiġi kkalkulata l-għajnuna kienet imfassla fir-Rapport Annwali tal-2002-2003 dwar il-FSUE u aċċettata mill-Kunsill u mill-Parlament Ewropew.

               Abbażi tal-applikazzjonijiet mill-Greċja, minn Franza, mill-Portugall u minn Spanja, il-kalkolu tal-kontribuzzjoni finanzjarja mill-FSUE, ibbażat fuq l-istima tal-ħsara diretta totali kkawżata, huwa kif ġej:

                        Stati Membri

                        Kwalifikazzjoni ta’ diżastru

                        Ħsara diretta totali

                        (miljuni ta’ EUR)

                        Limitu minimu għal diżastru maġġuri

                        (miljuni ta’ EUR)

                        2,5 % tal-ħsara diretta sal-livell limitu

                        (EUR)

                        6 % tal-ħsara diretta 'l fuq mil-livell limitu

                        (EUR)

                        Ammont totali tal-għajnuna proposta

                        (EUR)

                        Ħlas bil-quddiem imħallas

                        (EUR)

                        IL-GREĊJA

                        Reġjonali

                        (Art. 2(3))

                        54,365

                        1 057,800

                        1 359 119

                        -

                        1 359 119

                        135 912

                        FRANZA

                        Reġjonali

                        (Art. 2(3))

                        1 956,241

                        3 378,487

                        48 906 025

                        -

                        48 906 025

                        4 890 603

                        IL-PORTUGALL

                        Maġġuri

                        (Art. 2(2))

                        1 457,966

                        1 051,566

                        26 289 150

                        24 383 982

                        50 673 132

                        1 494 331

                        SPANJA

                        Reġjonali

                        (Art. 2(4))

                        129,147

                        3 378,487

                        3 228 675

                        -

                        3 228 675

                        TOTAL

                        104 166 951

                        6 520 846

               Skont l-Artikolu 10(1) tar-Regolament dwar il-QFP, l-ammont totali disponibbli għall-mobilizzazzjoni tal-FSUE fil-bidu tal-2018 kien ta’ EUR 421 142 057, billi hija s-somma tal-allokazzjoni li fadal tal-2018 ta’ EUR 280 371 754 (jiġifieri EUR 574 342 834 nieqes EUR 293 971 080 diġà mobilizzati fl-2017
                  7
               ), flimkien mal-allokazzjoni li fadal tal-2017 ta’ EUR 140 770 303 li għadhom ma ntefqux u li ġw riportati għall-2018.

               L-ammont li jista’ jiġi mobilizzat f’dan l-istadju tas-sena 2018 huwa ta’ EUR 277 556 348. Dan jikkorrispondi għall-ammont totali disponibbli għall-mobilizzazzjoni tal-FSUE fil-bidu tal-2018 (EUR 421 142 057), nieqes l-ammont miżmum ta’ EUR 143 585 709 sabiex jiġi rispettat l-obbligu li jinżammu 25 % mill-allokazzjoni annwali tal-2018 sal-1 ta’ Ottubru 2018 kif stipulat mill-Artikolu 10(1) tar-Regolament dwar il-QFP.

                        Tabella sommarja tal-finanzjament mill-FSUE

                        Ammont

                        EUR

                        Allokazzjoni tal-2017 riportata għall-2018

                        140 770 303

                        Allokazzjoni tal-2018

                        574 342 834

                        Allokazzjoni tal-2018 fornita fl-2017 skont l-Artikolu 10(2) tar-Regolament dwar il-QFP

                        -293 971 080

                        ----------------

                        Total disponibbli fil-bidu tal-2018

                        421 142 057

                        Bit-tnaqqis ta’ dak diġà mmobilizzat fl-2018

                        -

                        Bit-tnaqqis ta’ 25 % tal-allokazzjoni tal-2018 miżmum

                        -143 585 709

                        ----------------

                        Ammont massimu disponibbli attwalment (allokazzjonijiet tal-2017+2018)

                        277 556 348

                        Ammont totali ta’ għajnuna propost għall-Greċja, Franza, il-Portugall u Spanja

                        104 166 951

                        Disponibbiltajiet li fadal sal-1 ta’ Ottubru 2018

                        173 389 387

               Proposta għal

               DEĊIŻJONI TAL-PARLAMENT EWROPEW U TAL-KUNSILL

               dwar il-mobilizzazzjoni tal-Fond ta' Solidarjetà tal-Unjoni Ewropea biex tingħata assistenza lill-Greċja, lil Spanja, lil Franza u lill-Portugall

               IL-PARLAMENT EWROPEW U L-KUNSILL TAL-UNJONI EWROPEA,

               Wara li kkunsidraw it-Trattat dwar il-Funzjonament tal-Unjoni Ewropea,

               Wara li kkunsidraw ir-Regolament tal-Kunsill (KE) Nru 2012/2002 tal-11 ta' Novembru 2002 li jistabbilixxi l-Fond ta' Solidarjetà tal-Unjoni Ewropea
                  8
               , u b'mod partikolari l-Artikolu 4(3) tiegħu,

               Wara li kkunsidraw il-Ftehim Interistituzzjonali tat-2 ta' Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f'materji baġitarji u dwar ġestjoni finanzjarja tajba
                  9
               , u b'mod partikolari l-punt 11 tiegħu,

               Wara li kkunsidraw il-proposta tal-Kummissjoni Ewropea,

               Billi:

               (1)Il-Fond ta' Solidarjetà tal-Unjoni Ewropea (“il-Fond”) għandu l-għan li jippermetti lill-Unjoni tirrispondi b’mod rapidu, effiċjenti u flessibbli għal sitwazzjonijiet ta’ emerġenza sabiex tintwera solidarjetà mal-popolazzjonijiet ta’ reġjuni milquta minn diżastri naturali.

               (2)Il-Fond ma għandux jaqbeż l-ammont annwali massimu ta’ EUR 500 000 000 (bil-prezzijiet tal-2011), kif stabbilit fl-Artikolu 10 tar-Regolament tal-Kunsill (UE, Euratom) Nru 1311/2013
                  10
               .

               (3)Fl-1 ta’ Settembru 2017, il-Greċja ppreżentat applikazzjoni biex timmobilizza l-Fond, wara terremot li laqat il-gżira ta’ Lesbos fl-Eġew tat-Tramuntana fit-12 ta’ Ġunju 2017.

               (4)Fit-22 ta’ Diċembru 2017, Spanja ppreżentat applikazzjoni biex timmobilizza l-Fond, wara nirien fil-foresti fil-Majjistral ta’ Spanja fir-reġjun tal-Galicia matul il-perjodu bejn l-10 u s-17 ta’ Ottubru 2017.

               (5)Fis-27 ta’ Novembru 2017, Franza ppreżentat applikazzjoni biex timmobilizza l-Fond, wara li l-uragan Irma li għadda minn fuq il-gżira ta’ Saint-Martin fil-5 u fis-6 ta’ Settembru 2017 u l-uragan Maria laqat lil Guadeloupe fit-18 u fid-19 ta’ Settembru 2017.

               (6)Fis-17 ta’ Lulju 2017, il-Portugall ippreżenta l-applikazzjoni inizjali tiegħu għal kontribuzzjoni mill-Fond wara li qabdu nirien kbar fis-17 ta’ Ġunju 2017. Madankolu, wara li nirien addizzjonali laqtu lill-Portugall fil-perjodu minn Ġunju sa Ottubru 2017, il-Portugall aġġornat l-applikazzjoni tagħha fit-13 ta’ Ottubru 2017 u għal darb’oħra fl-14 ta’ Diċembru 2017, u inkludiet stima riveduta tal-ammont ta’ ħsara akkumulata kkawżata min-nirien bejn Ġunju u Ottubru 2017.

               (7)L-applikazzjonijiet mill-Greċja, minn Spanja u mill-Portugall jissodisfaw il-kundizzjonijiet sabiex tingħata kontribuzzjoni finanzjarja mill-Fond, kif stabbilit fl-Artikolu 4 tar-Regolament (KE) Nru 2012/2002.

               (8)Għaldaqstant, jenħtieġ li l-Fond jiġi mobilizzat sabiex jipprovdi kontribuzzjoni finanzjarja lill-Greċja, lil Franza, lill-Portugall u lil Spanja.

               (9)Sabiex jitnaqqas kemm jista’ jkun il-ħin li jieħu l-Fond biex jiġi mobilizzat, jenħtieġ li din id-Deċiżjoni tiġi tapplika mid-data tal-adozzjoni tagħha,

               ADOTTAW DIN ID-DEĊIŻJONI:

               Artikolu 1

               Għall-baġit ġenerali tal-Unjoni għas-sena finanzjarja 2018, il-Fond ta’ Solidarjetà tal-Unjoni Ewropea għandu jiġi mobilizzat sabiex jipprovdi l-ammont ta’ EUR 1 359 119 lill-Greċja, EUR 3 228 675 lil Spanja, EUR 48 906 025 lil Franza u EUR 50 673 132 lill-Portugall, f’approprjazzjonijiet ta’ impenn u ta’ pagament.

               Artikolu 2

               Din id-Deċiżjoni għandha tidħol fis-seħħ fil-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.

               Għandha tapplika minn … [id-data tal-adozzjoni tagħha]**.

               Magħmul fi Brussell,

                  Għall-Parlament Ewropew
                        Għall-Kunsill

                     (1)

                        COM(2018) 155, 22.2.2018.

                     (2)

                        ĠU L 311, 14.11.2002, p. 3.

                     (3)

                        EL41 = PDG reġjonali għal Voreio Aigaio / l-Eġew tat-Tramuntana huwa EUR 2 545 miljun abbażi tad-dejta tal-2014.

                     (4)

                        EUR 8 928 miljun abbażi tad-deta tal-2014.

                     (5)

                        ĠU L 347, 20.12.2013, p. 884.

                     (6)

                        ĠU C 373, 20.12.2013, p. 1.

                     (7)

                        Id-Deċiżjoni (UE) 2017/1599 tal-Parlament Ewropew u tal-Kunsill tat-13 ta' Settembru 2017 dwar il-mobilizzazzjoni tal-Fond ta' Solidarjetà tal-Unjoni Ewropea biex tingħata assistenza lill-Italja.

                     (8)

                        ĠU L 311, 14.11.2002, p. 3.

                     (9)

                        ĠU C 373, 20.12.2013, p.1.

                     (10)

                        Ir-Regolament tal-Kunsill (UE, Euratom) Nru 1311/2013 tat-2 ta' Diċembru 2013 li jistabbilixxi l-qafas finanzjarju pluriennali għas-snin 2014-2020 (ĠU L 347, 20.12.2013, p. 884).